text:
Tala 44: Faalafi e Raava Tagata Matamata
O NEI tamāloloa ua iai nei i se faalavelave. E tatau ona la‘ua ō ese, afai e leai o le a fasiotia i la‘ua. O ni tagata matamata la‘ua mai Isaraelu, ma o Raava lenā e fesoasoani atu iai. E nofo Raava i le fale lenā e i le pa o le aai o Ieriko.
Ua sauni nei Isaraelu e sopo‘ia le Vaitafe o le Ioritana ma oo atu ai i Kanana. Peita‘i sa auina muamua atu e Iosua ni tagata matamata se to‘alua. Sa ia faapea atu: ‘Ia ō e vaavaai le laueleele ma le aai o Ieriko.’
Ina ua oo atu nei tagata matamata i totonu o Ieriko, ona la ō atu lea i le fale o Raava. Ina ua faalogo iai le tupu o Ieriko, ona ia aauina atu lea o ni tagata iā Raava, ma poloa‘i atu iā te ia: ‘Aumai i fafo tagata na e i lou fale!’ Ae ua faalafi e Raava tagata matamata i luga o le fale. Ona ia faapea mai lea: ‘Sa ō mai ni tamāloloa i lo‘u fale, ae ou te lē iloa po o fea e ō mai ai. Sa la tuua i inei ina ua amata ona pogisa, a o le‘i tapunia le faitoto‘a o le aai. Afai tou te faanatinati nei, o le a outou maua i la‘ua!’ Ona ō atu ai loa lea o tagata ma tuliloa i la‘ua.
Ina ua latou ō ese, ona faavave atu lea o Raava i luga o le fale. ‘Ua ou iloa e tuuina atu e Ieova iā te outou lenei laueleele. Sa matou faalogo i le faamātūtūina o le Sami Ulaula ma le fasiotia o le tupu o Sekono ma Oko. Ua ou agalelei iā oulua, ia oulua tautō mai, faamolemole, o le a oulua agalelei mai fo‘i iā te au. Ia faaola lo‘u tamā ma lo‘u tinā, ma o‘u tuagane ma o‘u uso.’
Sa ta‘utino atu e nei tagata matamata o le a la faia, ae e tatau ona faia e Raava se mea. ‘Ia ave lenei maea mūmū ma nonoa i lou faamalama, ma ia faapotopoto uma mai ou aiga i totonu o lou fale faatasi ma oe. Ma pe a matou toe fo‘i uma mai e ave Ieriko, o le a matou iloa ai lenei maea i lou faamalama ma o le a lē fasiotia ai se tasi o i lou fale.’ Sa ta‘uina atu i a Iosua e nei tagata matamata mea uma na tutupu.
Iosua 2:1-24; Eperu 11:31.
Fesili
- O fea e nofo ai Raava?
- O ai tamāloloa e to‘alua o i le ata, ma o ā la mea o fai i Ieriko?
- O le ā na poloa‘i atu ai le tupu o Ieriko e fai e Raava, ma o le ā le tali a Raava?
- Na faapefea ona fesoasoani Raava i tamāloloa e to‘alua, ma o le ā na ia talosaga atu ai iā i la‘ua?
- O le ā na ta‘utino atu e tagata matamata iā Raava?
Fesili faaopoopo
- Faitau le Iosua 2:1-24.
Na faapefea ona faataunuu le folafolaga a Ieova i le Esoto 23:27 ina ua faato‘ilaloina e Isaraelu ia Ieriko? (Iosua 2:9-11)
- Faitau le Eperu 11:31.
E faapefea ona faamatilatila e le faaa‘oa‘oga a Raava le tāua o le faatuatua? (Roma 1:17; Epe. 10:39; Iako. 2:25)
Faitau Atili
Na Talitonu Raava iā Ieova
Ia aʻoaʻoina le auala na faasaoina ai Raava ma lona aiga ina ua faaumatia Ieriko.


c: text/html

text:
Pe e te fia faitauina lenei mataupu i le gagana %%?
Tusi Paia i le Initaneti
O LE TUSI PAIA–O LE FAALILIUGA A LE LALOLAGI FOU
Pe e te fia faitauina lenei mataupu i le gagana %%?
Esekielu 40:1-49
40 O le tausaga lona lua sefulu lima talu ona ave faapagota i matou,+ i le amataga o le tausaga, i le aso lona sefulu o le masina, i le tausaga lona sefulu fā talu ona faaumatia le aai,+ o lea lava aso ua iai le aao o Ieova i oʻu luga,+ ua ia auina atu ai aʻu i se isi mea.+2 E ala i faaaliga mai i le Atua, ua ia aumaia aʻu i le laueleele o Isaraelu ma tuu mālie aʻu i se mauga maualuga+ ua iai se mea e pei o se fausaga o se aai i le itu i saute.+3 Ona ia avatu lea o aʻu i inā, faauta foʻi! ua iai se tagata. O ona foliga ua pei o foliga o le ʻapamemea,+ ua iai se maea ua faia i le laau o le lino i lona lima, ma se ū+ e fua ai, ma ua ia tū foʻi i le faitotoʻa.4 Ua faapea mai le tagata iā te aʻu: “Le atalii e o le tagata,+ inā vaavaai ia ou mata, ia faalogo mai ou taliga, ma ia tuu i lou loto mea uma ou te faaali atu iā te oe, auā ua aumaia oe i inei ina ia faaali atu ia mea iā te oe. Ia e taʻu atu mea uma o loo e vaai i ai i le aiga o Isaraelu.”+5 Faauta foʻi! ua iai se pā ua siʻomia ai itu uma o le fale. Ua iai foʻi i le lima o le tagata se ū e fua ai, e ono kupita, e tusa lea o le fua o le kupita ma le alofilima.* Ona ia fuaina lea o le lautele o le mea na fausia; e tasi le ū; ma o le maualuga e tasi foʻi le ū.6 Ua alu atu o ia i le faitotoʻa o loo faasaga ona luma i le itu i sasaʻe+ ma alu atu i luga o ona faasitepu. Ua ia fua le mea e ulu atu ai o le faitotoʻa,+ e tasi le ū le lautele, o le isi mea e ulu atu i ai e tasi le ū le lautele.7 O le potu o leoleo e tasi le ū le umi ma lona lautele e tasi le ū, o le va o potu taʻitasi+ o leoleo e lima kupita; ma le mea e ulu atu ai o le faitotoʻa, i tala ane o le faapaologa o le faitotoʻa o loo i totonu e tasi le ū.8 Ua ia fua le faapaologa o le faitotoʻa o loo i totonu, e tasi le ū.+9 Ona ia fuaina lea o le faapaologa o le faitotoʻa, e valu kupita; o ona poutū i autafa e lua kupita; ma le faapologa o le faitotoʻa o loo i totonu.10 O potu o leoleo o le faitotoʻa, e faasasaga i sasaʻe e tolu i lenei itu ma e tolu i le isi itu. E tutusa le fua o ia potu e tolu, ma e tutusa foʻi fua o poutū i autafa i lenei itu ma le isi itu.11 Ona ia fuaina lea o le lautele o le mea e ulu atu ai i le faitotoʻa, e sefulu kupita; a o le umi o le faitotoʻa e sefulu tolu kupita.12 O pā i luma o potu o leoleo e tasi le kupita, ma e tasi le kupita i itu uma o pā. O le potu o le leoleo e ono kupita i lenei itu, ma e ono kupita foʻi i le isi itu.13 Ua ia fuaina le faitotoʻa mai i le taualuga o le tasi potu o leoleo e oo i le taualuga o le isi potu o leoleo, e lua sefulu lima kupita le lautele;+ e faafesagaʻi faitotoʻa.14 Ona ia fuafua lea o poutū i autafa e ono sefulu kupita, e oo foʻi i poutū i autafa o faitotoʻa i itu uma o le lotoā.15 E amata mai i luma o le faitotoʻa i le mea e ulu atu ai, e oo atu i luma o le faapaologa o le faitotoʻa i totonu, e lima sefulu kupita.16 Ua iai faamalama e faasolo ina lauiti auivi pe a agaʻi i tua+ i potu o leoleo, ma poutū i autafa o loo i totonu o le faitotoʻa i itu uma, e faapena foʻi faapaologa. O loo i totonu faamalama i itu uma ma ua iai ata o pama i poutū i autafa.+17 Ua ia faasolosolo ona avatu aʻu i le lotoā pito i fafo, ua iai foʻi potu ʻai+ i inā ma ua iai le paepae e soo ai le lotoā. E tolu sefulu potu ʻai i le paepae.+18 E tutusa le umi o le paepae i autafa o le faitotoʻa ma le umi o faitotoʻa, o le paepae pito i lalo.19 Ua ia fuaina le lautele mai i luma o le faitotoʻa pito i lalo e oo atu i luma o le lotoā pito i totonu. E selau kupita mai i le faitotoʻa i le itu i sasaʻe, e faapena foʻi mai i le faitotoʻa i le itu i mātū.20 E iai le faitotoʻa i le lotoā pito i fafo lea e faasaga ona luma i le itu i mātū. Ua ia fuaina lona umi ma lona lautele.21 E tolu ona potu o leoleo i lenei itu, e tolu foʻi i le isi itu. O ona poutū i autafa ma lona faapaologa ua tutusa ma le fua o le faitotoʻa muamua. E lima sefulu kupita lona umi ae e lua sefulu lima kupita lona lautele.22 E tutusa foʻi le fua o ona faamalama, o lona faapaologa ma ona ata o pama+ ma le fua o mea o loo i le faitotoʻa, e faasaga ona luma i le itu i sasaʻe. E ō aʻe foʻi tagata i ona faasitepu e fitu, ma ua iai foʻi lona faapaologa i luma o ia mea.23 Ua faafesagaʻi le faitotoʻa o le lotoā pito i totonu ma le faitotoʻa i le itu i mātū; e faapea foʻi i le itu i sasaʻe. Ua ia fua mai i le faitotoʻa i le isi faitotoʻa e selau kupita.24 Ua ia faasolosolo ona avatu aʻu i le itu i saute, ua iai foʻi se faitotoʻa i inā e faasaga i le itu i saute,+ ua ia fuaina ona poutū i autafa ma lona faapaologa ma ua tutusa fua ma isi faitotoʻa.25 Ua iai i lea mea ma lona faapaologa o faamalama i itu uma e pei o ia faamalama. E lima sefulu kupita le umi, ae e lua sefulu lima kupita le lautele.26 E fitu foʻi faasitepu e ui aʻe ai,+ ma o loo i luma o ia mea o lona faapaologa. E iai ata o pama i ona poutū i autafa, o le tasi i lenei itu ma le tasi i le isi itu.27 Ua iai le faitotoʻa o le lotoā pito i totonu e faasaga i le itu i saute. Ua ia fua mai i le faitotoʻa i le isi faitotoʻa e agaʻi i saute e selau kupita.28 Ua faasolosolo ona ia avatu aʻu i le lotoā pito i totonu e ala i le faitotoʻa i le itu i saute. Ua ia fuaina le faitotoʻa i le itu i saute ma ua tutusa le fua ma isi faitotoʻa.29 Ua tutusa le fua o ona potu o leoleo, o ona poutū i autafa, ma lona faapaologa ma isi faitotoʻa. Ua iai i lea mea ma lona faapaologa o faamalama i itu uma. E lima sefulu kupita le umi, ma e sefulu lima kupita le lautele.+30 Ua iai faapaologa i faitotoʻa uma; e sefulu lima kupita le umi, ma e lima kupita le lautele.31 O lona faapaologa e faasaga i le lotoā pito i fafo, ua iai ata o pama i luga o ona poutū i autafa,+ e valu faasitepu e alu aʻe ai.+32 Ua faasolosolo ona ia avatu aʻu i le lotoā pito i totonu e ala i le itu i sasaʻe, ma ua ia fuaina le faitotoʻa ma ua tutusa le fua ma isi faitotoʻa.33 Ua tutusa le fua o ona potu o leoleo, o ona poutū i autafa, ma lona faapaologa ma isi faitotoʻa, ua iai i lea mea ma lona faapaologa o faamalama i itu uma. E lima sefulu kupita le umi, ae e lua sefulu lima kupita le lautele.34 O lona faapaologa e faasaga i le lotoā pito i fafo, ua iai ata o pama i luga o ona poutū i autafa i lenei itu ma le isi itu. E valu faasitepu e alu aʻe ai.35 Ua ia avatu aʻu i le faitotoʻa i le itu i mātū,+ ua ia fuaina ma ua tutusa le fua ma isi faitotoʻa,+36 o ona potu o leoleo, o ona poutū i autafa, ma lona faapaologa. Ua iai i lea mea o faamalama i itu uma. E lima sefulu kupita le umi, ae e lua sefulu lima kupita le lautele.37 Ua faasaga ona poutū i autafa i le lotoā pito i fafo, ua iai ata o pama i luga o ona poutū i autafa i lenei itu ma le isi itu.+ E valu faasitepu e alu aʻe ai.38 Ua iai foʻi se potu ʻai ma le mea e ulu atu ai i tala ane o poutū i autafa o faitotoʻa. O i inā e latou te faamamā ai i le vai taulaga mū.*+39 E lua laulau i lenei itu ma laulau e lua i le isi itu i le faapaologa o le faitotoʻa, ina ia fasia ai manu mo le taulaga mū+ ma le taulaga o agasala+ ma taulaga o le nofosala.+40 Pe a alu aʻe se isi i le mea e ulu atu ai i le faitotoʻa i le itu mātū, ua iai laulau e lua i le tasi itu. Ua iai foʻi laulau e lua i le isi itu e latalata i le faapaologa o le faitotoʻa.41 E fā laulau i lenei itu ma e fā laulau i le isi itu i tafatafa o le faitotoʻa, e valu laulau, o luga o ia laulau e latou te fasi ai manu.42 Na vaneina mai i maa laulau e fā mo le taulaga mū. O le umi e tasi le kupita ma le ʻafa, o le lautele e tasi le kupita ma le ʻafa, o le maualuga e tasi le kupita. O luga o ia mea e latou te tuu ai meafaigaluega e faaaogā i le fasiga o le taulaga mū ma le taulaga.43 O fata mo le tuuina o mea e tusa ma le fua o le alofilima e tasi, ua mau lelei i pā puipui o loo siʻomia ai; ma latou te tuuina le aano o le taulaga i luga o laulau.+44 O le potu ʻai a le ʻaufaipese ua i fafo o le faitotoʻa i totonu,+ i totonu o le lotoā pito i totonu, lea o loo i tafatafa o le faitotoʻa i mātū. E faasasaga pito i luma o ia potu i le itu i saute. E iai le tasi i le itu o le faitotoʻa o le itu i sasaʻe. E faasaga le pito i luma i le itu i mātū.45 Ua ia faapea mai iā te aʻu: “O le potu ʻai lenei o loo faasaga ona luma i le itu i saute, mo le ʻauositaulaga o ē o loo vaavaaia matafaioi o le tausiga o le fale.+46 O le potu ʻai lea e faasaga ona luma i le itu i mātū, e mo ositaulaga o ē e vaavaaia matafaioi o le fata faitaulaga.+ O i latou ia o atalii o Satoka,+ o ē e mai i atalii o Levi, o loo ō atu iā Ieova ina ia auauna iā te ia.”+47 Ua ia fuaina le lotoā pito i totonu. E faatafafā, ma o le umi e selau kupita, ae o le lautele e selau kupita. A o le fata faitaulaga o loo i luma o le fale.48 Ona ia avatu lea o aʻu i le faapaologa o le fale,+ ua ia fua poutū i autafa o le faapaologa, e lima kupita i lenei itu ma e lima foʻi kupita i le isi itu. O le lautele o le faitotoʻa, e tolu kupita i lenei itu ma e tolu kupita i le isi itu.49 O le umi o le faapaologa e lua sefulu kupita, ma le lautele e sefulu tasi kupita. E latou te ō aʻe i faasitepu. Ua iai poutū i tala ane o pou i autafa, e tasi i lenei itu ma le tasi i le isi itu.+
Faamatalaga Pito i Lalo
^ O le kupita e tusa ma le 44.5 senitimita (17.5 inisi) ma le lautele o le alofilima e 7.4 senitimita (2.9 inisi) e tutusa ma le 51.8 senitimita (20.4 inisi) o le fua lenā o le kupita umī. O lea la, o le “ū e fua ai e ono kupita” e tusa ma le 3.11 mita (10.2 futu).
mailto:?body=Faitau le Tusi Paia i le Initaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D40%26wtlocale%3DSM%26srcid=share&subject=Faitau le Tusi Paia i le Initaneti

robotstxt: allowed

filter: keep


text:
Vaega 121
1–6, Ua aioi atu le Perofeta i le Alii mo le Au Paia mafatia; 7–10, Ua fetalai mai e le Alii le filemu ia te ia; 11–17, O le a fetuuina i latou uma o e e faia tagi pepelo o le solitulafono e faasaga i tagata o le Alii; 18–25, O le a latou lē maua le aiā i le perisitua ma o le a tausalaina; 26–32, Ua folafola mai faaaliga mamalu ia te i latou o e e tumau i le lototoa; 33–40, O le pogai e toatele ai e ua valaaulia ae toaitiiti e e filifilia; 41–46, E tatau ona faaaoga le perisitua i nao le amiotonu.
1 Le Atua e, o fea o i ai oe? Ma o fea o i ai le faapaologa ua ufi ai lou aafioaga lafi?
2 aO le a le umi e taofi ai lou aao, ma silasila mai ai mai le lagi faavavau lou fofoga, ioe, lou fofoga manino, i sese ua faia i lou nuu ma au auauna, ma oo atu ai i ou fofoga-faafofoga a latou tagi?
3 Ioe, le Alii e, ao le a le umi latou te mafatia ai i nei sese ma sauaga lē tusa ai ma le tulafono, ae lei faamaluluina lou finagalo ia te i latou, ma uunaia ai lou loto i le agaalofa ia te i latou?
4 E, le Alii e le Atua aMalosi Aoao, le tufuga o le lagi, lalolagi, ma sami, ma mea uma o i ai, o lē na te taofiofi ma pulea le tiapolo, ma le malo pogisa ma faapouliuligia o Seoli—faaloaloa mai ia lou aao; sei ati mai ia lou fofoga-silasila; sei to ia i luga lou faapaologa; sei tuu ia lou eafioaga lafi ia lē toe punia; sei uai mai ia lau faafofogaaga; sei faamalūlūina ia lou finagalo, ma liuliu mai ia lou loto o le agaalofa ia te i matou.
5 Ia tuu atu lou toasa e faamumū e faasaga i o matou fili; ma, ia e atauimasui i matou i le toasa tele o lou finagalo ma lau pelu, mo sese ua faia ia te i matou.
6 Ia manatua lau au paia mafatia, lo matou Atua e; ma o le a olioli ai au auauna i lou suafa e faavavau.
7 Loʼu atalii e, ia filemu lou agaga; o lou atiga ma ou puapuaga o le a nao sina minute laitiiti;
8 Ma ona oo lea, afai e te atalitalia lelei, o le a faaeaina oe e le Atua i lugā; o le a e manumalo i ou fili uma.
9 O loo tutu au auo i ou tafatafa, ma o le a latou toe faafeiloaʼi ia te oe ma loto mafana ma lima faauo.
10 E lei avea lava oe e pei o aIopu; e lē o finau au uo faasaga mai ia te oe, pe tuuaʼi oe i se solitulafono, e pei ona latou faia ia Iopu.
11 Ma o i latou o e ua tuuaʼia oe i le solitulafono, o le a lepetiaina lo latou faamoemoe, ma o o latou faamoeme o le a liusuavai ese e pei ona liusuavai le asau toʼa i luma o ave mumū o le la oso;
12 O lenei foi ua faatu e le Atua lona aao ma le faamaufaailoga e sui ataimi ma tau, ma faatauaso o latou mafaufau, ina ia lē mafai ona latou malamalama i ana galuega ofoofogia; ina ia mafai ona faamaonia ai foi e ia i latou ma maua ai i latou ia latou lava togafiti;
13 O lenei foi ona ua eleelea o latou loto, o mea foi ua latou naunau ia aumaia i luga o isi, ma fiafia ia mafatia ai isi, e mafai ona oo mai i o alatou lava luga i le atoatoa aʼiaʼi;
14 Ina ia latou faanoanoa ai foi, ma ia vavae ese ai o latou faamoemoe;
15 Ma e lē tele ni tausaga mai le taimi nei, ae o le a tafia ese i latou ma a latou fanau mai i lalo o le lagi, ua fetalai mai ai le Atua, ina seia leai se toatasi o i latou e totoe e tu i tafatafa o le pa.
16 Ia fetuuina lava i latou uma o e e sii i luga le mulivae e faasaga i aʼu aʼau faauuina, ua fetalai mai ai le Alii, ma alaga ua latou eagasala ae ua lē agasala i latou i oʼu luma, ua fetalai mai ai le Alii, ae ua latou faia mea na tatau ai i oʼu mata, ma na Ou poloaiina ai i latou.
17 Ae o i latou o e ua alalaga ua solitulafono, ua latou faia lea mea ona o i latou o auauna a le agasala, ma o afanau i latou lava o le lē usiusitai.
18 Ma o i latou o e e tauto pepelo e faasaga i aʼu auauna, ina ia latou aumai i latou i le pologa ma le oti—
19 Oi talofa ia te i latou; ona ua latou afaatausuai i aʼu fanau iti, o le a vavae ese i latou mai esauniga o loʼu fale.
20 O le a lē tumu la latou aato, o le a fano o latou fale ma a latou falemanu, ma o le a inosia i latou lava e i latou o e na faaseeina i latou.
21 O le a latou lē maua le aiā i le aperisitua, po o a latou fanau pe a mavae atu i latou mai lea tupulaga i lea tupulaga.
22 Sa asili ona lelei mo i latou pe a na nonoa faataamilo se maaolo i o latou ūa, ma malelemo ai i latou i le loloto o le sami.
23 Oi talofa ia i latou uma o e ua faaatuatuvaleina oʼu tagata, ma tulia, ma fasiotia, ma molimau faasaga ia te i latou, ua fetalai mai ai le Alii o Au; o le a lē sao lava se atupulaga o gata feai mai le malaia o seoli.
24 Faauta, ua avaai oʼu mata ma iloa a latou galuega uma, ma ua Ou faaagagaina se efaamasinoga vave i lona tau, mo i latou uma;
25 Aua ua i ai se ataimi atofaina mo tagata taitoatasi, e tusa ma ana egaluega.
26 O le a tuu atu e le Atua ia te outou le apoto e ala i lona eAgaga Paia, ioe, e ala i le imeaalofa lē mafaamatalaina a le Agaga Paia, sa lei faaalia lava talu ona i ai le lalolagi sei oo mai i le taimi nei;
27 Lea sa faatalitali i ai o tatou muātamā ma le faamoemoe naunautai e faaali mai i taimi mulimuli, lea sa faasino atu i ai o latou mafaufau e agelu, e pei ona taofia faaagaga mo le atoatoaga o lo latou mamalu;
28 E oo mai se taimi o le a aleai ai se mea o le a taofia, pe toatasi se Atua o i ai pe toatele ni eatua, o le a faaali mai lava i latou.
29 O nofoalii ma malo, itumalo ma mana uma, o le a afaaali ma tuu mai i luga o i latou uma o e na tumau ma le lototoa mo le talalelei a Iesu Keriso.
30 O lenei foi, afai e i ai ni atuaoi ua faatutuina i le lagi po o le sami, po o i le laueleele matutu, po o i le la, masina, po o fetu—
31 O taimi uma o a latou taamilosaga, o aso atofaina uma, masina, ma tausaga, ma aso uma o o latou aso, masina, ma tausaga, ma o latou mamalu uma, tulafono, ma taimi faatutuina, o le a faaali mai i aso o le atisipenisione o le atoaga o taimi—
32 E tusa ma lena na faauuina i totonu o le aAufono a le eAtua Faavavau o isi atua uma ae lei i ai le lalolagi lenei, e tatau ona faaagaga mo le faamaeʼaina ma lona iuga, pe a ulu atu tagata taitoatasi i lona iafioaga faavavau ma i lona omalologa ola pea.
33 O le a le umi e mafai ona tumau ai vai e tafe i le eleelea? O le a le mana e taofia ai le lagi? E pei ona lē mafai e le tagata ona faaloaloa atu lona lima faatauvaa e taofi ai le vaitafe o le Misuri i lona ala faatonuina, pe toe liliu ai i tua lona tafe, ua faapena ona lē mafai ona taofia le Malosi Aoao mai le sasaa mai i lalo o le amalamalama mai le lagi i luga o ulu o le Au Paia o Aso e Gata Ai.
34 Faauta, e toatele e e avalaaulia, ae toaitiiti e e efilifilia. Ma aisea e lē filifilia ai i latou?
35 Aua ua pupū tele o latou loto i mea o lenei alalolagi, ma saili i eviiga a tagata, ua latou lē aoaoina ai le lesona lenei e tasi—
36 O aaiā a le perisitua ua fesootai e lē mavavaeeseina ma emana o le lagi, ma o mana o le lagi e lē mafai ona pulea pe faaaogaina tau lava i mataupu autu o le iamiotonu.
37 Atonu e mafai ona faaee mai i latou i luga o i tatou, e moni; ae a tatou taumafai e aufiufi a tatou eagasala, pe faamalie lo tatou ifaamaualuga, lo tatou fialauiloa lē aoga, pe faaaoga ai le pule po o le puleaga po o le faamalosi i luga o agaga o le fanauga a tagata, i soo se tikeri o le amioletonu, faauta, e oaveese e le lagi i latou lava; e faanoanoa le Agaga o le Alii; ma a aveesea, Amene i le perisitua po o le pule a lena tagata.
38 Faauta, ae lei iloa e ia, ua tuua o ia ia te ia lava, e aaʼa i tui, e efaasaua i le au paia, ma tau faasaga i le Atua.
39 Ua tatou aoao e ala i mea faanoanoa e tutupu mai e faapea o le anatura ma le uiga o le toeitiitii lava o tagata uma, o le vave lava latou te maua ai sina pule itiiti, e pei ona latou manatu i ai, e vave lava ona latou amata le faaaogaina o le puleaga amioletonu.
40 O lena e toatele ai e e valaaulia, ae toaitiiti e ua filifilia.
41 E leai se mana po o se aafiaga e mafai pe tatau ona faatumauina ona o le perisitua, nao i le afaatauanau, i le etali-tiga, i le agamaualalo ma le agamalu, ma le alofa faamaoni;
42 I le agalelei, ma le malamalama manino, lea o le a faalautele tele ai le agaga e aunoa ma le apepelo, ma aunoa ma le efaaʼoleʼole—
43 E aaoai atu i taimi e tatau ai ma le maatiati, pe a uunaia ai e le Agaga Paia; ma ona faaali atu ai lea pe a mavae, o se ealofa faateleina ia te ia o lē na e aoaiina, neʼi manatu o ia ia te oe o sona fili;
44 Ina ia iloa ai e ia e sili atu le malosi o lou faamaoni i lo fusi o le oti.
45 Ia tuu foi lou loto ia tumu i le alofa mama i tagata uma, ma i le auaiga o le faatuatua, ma ia tuu le aamiomamā e teuteuina ai ou emafaufauga e lē aunoa; ona solo malosi ai lea o lou lototele i luma o le Atua; ma o le a to ifo i luga o lou agaga le mataupu faavae o le perisitua e pei o le isau mai le lagi.
46 O le a avea le aAgaga Paia ma āu soa e lē aunoa, ma o lou tootoo o le a avea ma se tootoo lē feliuliuaʼi o le amiotonu ma le upumoni; ma o lau epuleaga o le a avea ma se puleaga tumau-faavavau, ma e aunoa ma ni ala faamalosia, o le a tafe mai ia te oe e faavavau ma faavavau lava.


text:
Polokalama 4H mo Fanau Aiga Militeri
Ua mae’a fa’asalalauina i le gagana peretania se fa’asalalauga e fa’apito augafa i le vasega o fanau e tupuga mai i Aiga o Fitafita Amerika Samoa ma le Iunaite Setete mo le tu’uaga umi lenei o a’oga ua savalia.
Mai le tele o tausaga, sa fa’atautaia lava kosi nei a le 4H i le Fale Ta’alo o le tatou Kolisi Tu’ufa’atasi i Malaeimi, peita’i, o le tausaga nei ua suia ai foe o lea auaunaga aoga i a’oa’oga masani e mafai ona fa’a’au’upegaina ai le fanau a’o tuputupu a’e i totonu o le si’omaga saogalemu o lona aiga, nu’u ma le atunu’u atoa.
Ua fa’atulaga i le taimi lea auaunaga a le Polokalama 4H ua so’ofa’atasi ai ma le US Army Reserve i Tafuna ma latou faia ai lea ituaiga o a’oa’oga mo na’o o fanau uma a i latou o lo’o i totonu o le Militeri, po’o fitafita tuai fo’i ma latou fanau a fanau, pe fitafita fo’i ua maliliu ae o lo’o soifua i’inei a latou fanau.
O le lesitalaina o fanau e amata mai le 6 tausaga se’ia o’o i le 19 tausaga le matutua, e fa’atautaia lea e le SFC Pele Reserve Center, ae o a’oa’oga fa’atautaia, e saunia mae’ae’a lelei lea e le polokalama 4H o le ASCC- CNR Division.
Ua fa’ailoa mai o ituaiga polokalama e fa’atautaia i lenei vaitaimi o le taumafanafana e afua mai ia Iuni 18 se’ia o’o i le 22 Iuni, 2012, e aofia ai: A’oga o Galuega Alofilima fa’asamoa, saunia lelei o tomai fa’amalositino fa’afitafita, o tusiga ma vali ata, su’esu’ega o ituaiga o la’au e ‘aina fua ma la’au e o’ona i le vaomatua ma o tatou tuamaota, galuega fa’atino e fa’ailo ai lagona fiafia o le fanauiti, totoina o togala’au ‘aina ma togala’au mo fuala’au fa’atau atu, saunia o umu e fa’avela ai meataumafa a Samoa, polokalama fa’amalosi’au i le fanau i taimi fita, o le gaosiga o le elei ma le oloa tye dye, saunia mo koleniga fa’amiliteri a le vaega matutua, gaosiga o mea’ai suamalie e aoga i le tino, a’oa’oga fa’apitoa mo le gaosia o foliga e fa’aaoga ai paluni ma le tapenaina o ituaiga o mea’ai samoa ‘ese’ese ma fua o fa’aeleeleaga.
E umi le lisi, ae o le a fa’aailoa ai e le 4H le tele o mea e ao ina agava’a ai alo o le atunu’u, ina ia tagolima i latou i so’o se taimi i totonu o latou aiga, ae maise o nisi fa’alapotopotoga e fa’atasi atu i ai i latou a’o gasolo ina avea ma tagata matutua.
Ua fa’ailoa mai, o lenei polokalama o lo’o i ai lona fa’atupega fa’atulaga mai e le US Department of Defense, ma ua fa’apa’aga a latou galuega ma le Iunivesite o Hawaii i a latou polokalama o le OMK; YES ma le CYSS ma ua so’o tau’au atu i ai ma le 4HProgram a le ASCC-CNR.
O le igoa ua fa’aigoaina ai lenei polokalama so’ofa’atasi a nei totino uma ua lisia i luga mo le fanau Militeri a le atunu’u i le Taumafanafana 2012 ua fa’alauiloa mai: “Toa Fa’aleoleo: Fa’atasiga Fanau Militeri: Tolauapi Autalavou 4H.”
Pe afai e fia iloa patino pe agava’a lou alo i lenei a’oa’oga matagofie, ia e vala’au i le laina mo le US Army Reserve, ma ua alagatatau fo’i lea tulaga, ina ne’i le maua se avanoa o lou alo ona o le fa’atamala o i tatou.
Ua i ai numera ua fa’ailoa mai e lesitala ai lou alo pe afai o le a e manatu e auai i lea tolauapiga matagofie i lenei tu’uaga o a’oga: 699-9216 fesili mo Rachael Manning ma le numera 699-1575 Ext. 242 ma le 243.


text:
VAEGA 1
Upu Moni o le Malo
—Tufatufaina o Meaʻai Faaleagaga
UA E vaaia le sagisagi fiafia mai o lau tagata aʻoga, a o faasolo ina malamalama i se mau o loo oulua faitauina. Ua ia faapea mai: “O lona uiga o loo faapea mai le Tusi Paia e mafai ona tatou ola e faavavau i le lalolagi?” Ua soisoi lau paga ma faapea atu: “Ae o le ā le faamatalaga a le Tusi Paia?” Ua maofa le tagata aʻoga ma faapea mai: “Ou te leʻi aʻoaʻoina muamua lenei manatu.” Peitaʻi, e te manatua na ia faia foʻi lenā faamatalaga i nai vaiaso ua mavae, i le taimi muamua na ia iloa ai o Ieova le suafa o le Atua.
E mautinoa ua tupu lenā mea i le toʻatele o tagata o le Atua. Pe a tutupu mea faapena, e faamanatu mai ai iā i tatou le meaalofa tautele ua tatou mauaina, o le poto saʻo e faatatau i le upu moni. Na faapefea ona tatou maua lenā meaalofa? O le a taliina lenā fesili i lenei vaega. O le auala ua faasolosolo ai ona maua ai e tagata o le Atua meaʻai faaleagaga, ua faamaonia mai ai le moni o le Malo o le Atua. Ua silia i le 100 tausaga, o faamautinoa pea e le Tupu o Iesu Keriso, o loo aʻoaʻoina e tagata o le Atua le upu moni.
I LENEI VAEGA
MATAUPU 3
Ua Faailoa Mai e Ieova Lona Finagalo
I le amataga, pe na aofia le Malo i le finagalo o le Atua? Na faapefea ona faailoa mai e Iesu faamatalaga e uiga i le Malo?
MATAUPU 4
Ua Faasilisilia e Ieova Lona Suafa
O le ā na faataunuuina e le Malo mo le suafa o le Atua? E faapefea ona faia sou sao i le faapaiaina o le suafa o Ieova?
MATAUPU 5
Ua Faasusulu Mai e le Tupu le Malamalama e Faatatau i le Malo
Ia maua le malamalamaga saʻo e faatatau i le Malo o le Atua, o ona pule ma tagatānuu, faapea le manaʻomia ona faaalia o le faamaoni.


text:
Tala 81: Faalagolago i le Fesoasoani a le Atua
TOEITIITI lava atoa le 50,000 o tagata na malaga mai Papelonia i Ierusalema. Ina ua latou taunuu, sa matuā faaleagaina Ierusalema. E leai lava se tasi na ola ai. Ua tatau iā Isaraelu ona toe fausia nei mea uma.
O le tasi o mea muamua na latou fausia o le fata faitaulaga lea. O le mea e fai ai taulaga iā Ieova. I ni nai masina mulimuli ane ai ona amata lea ona fausia e Isaraelu le malumalu. Ae o fili na ola i laueleele i tafatafa ane, na lē manana‘o ia toe fausia e Isaraelu. O lea na latou taumafai e faafefe i latou ma ia taofia ai. Mulimuli ane, na faaosoina e ia fili le tupu fou o Peresia e fai se tulafono e taofia ai le galuega o le fausiaina.
Ua 17 nei tausaga talu ona toe fo‘i mai Isaraelu mai Papelonia. Na aauina atu e Ieova ana perofeta o Hakai ma Sakaria e ta‘u atu i tagata ia toe amata le galuega. Na faalagolago tagata i le fesoasoani a le Atua, ma latou usiusita‘i i perofeta. Ua toe amata nei le galuega, e ui lava ina faapea mai le tulafono e aua le faia.
O lea na sau ai se tagata ofisa Peresia e igoa iā Tatenai ma fesili iā Isaraelu pe o le ā lo latou aiā ua fausia ai le malumalu. Na ta‘u atu e Isaraelu, a o iai i latou i Papelonia, na faapea atu le Tupu o Kuresa: ‘Ō ia nei, i Ierusalema ma fausia le malumalu o Ieova lo outou Atua.’
Na auina atu e Tatenai le tusi i Papelonia pe moni na fai atu Kuresa lē ua oti, e faia faapea. E le‘i umi ae maua le tusi mai le tupu fou o Peresia. Ua faapea mai e moni lava sa faia faapea e Kuresa. O lea na tusi mai le tupu: ‘Tuu pea Isaraelu e fausia le malumalu o lo latou Atua. Ma ou te poloa‘iina oe ia e fesoasoani iā i latou.’ E tusa ma le fā tausaga ae māe‘a le malumalu, ma ua fiafia tele Isaraelu.
Ua tusa nei e 48 tausaga talu ona mavae le fausiaina o le malumalu. Ua matitiva tagata Isaraelu, ma o le aai ma le malumalu o le Atua ua lē foliga manaia mai. I Papelonia, na iloa ai e Esera le Isaraelu le mana‘oga ia faamatagofie ai le malumalu o le Atua. O lea, pe e te iloa le mea na ia faia?
Na alu Esera e vaai ia Aretaseta le tupu o Peresia, ma o lenei tupu lelei na tuuina atu iā Esera ni meaalofa se tele e avatu i Ierusalema. Na fesili atu Esera i tagata Isaraelu o i Papelonia e fesoasoani iā te ia i le aveina o meaalofa i Ierusalema. Pe tusa e 6,000 tagata na ō. Ma na latou aveina ario, ma auro ma mea tāua e tele.
Na popole Esera auā e iai tagata leaga i le ala. Atonu o le a aveina e nei tagata a latou ario ma auro ma fasiotia i latou. O lea na faapotopoto ai e Esera tagata uma, e pei ona e vaai atu iai i le ata. Ona latou tatalo atu lea iā Ieova e puipui i latou i le malaga umi i Ierusalema.
Na puipui i latou e Ieova. Sa taunuu ma le saogalemu i Ierusalema ma ua mavae le fā masina. Pe e lē faaalia ai ea e mafai e Ieova ona puipui i latou o ē faalagolago iā te ia mo le fesoasoani?
Esera mataupu e 2 se‘ia oo i le 8.
Fesili
- E to‘afia tagata na auai i le malaga umi mai Papelonia i Ierusalema, ae o le ā na latou mauaina ina ua taunuu i ina?
- O le ā na amata ona fausia e tagata Isaraelu ina ua taunuu, ae o le ā na faia e o latou fili?
- O ai Hakai ma Sakaria, ma o le ā na la ta‘uina atu i tagata?
- Aiseā na auina atu ai e Tatenai le tusi i Papelonia, ma o le ā le tali na ia mauaina?
- O le ā na faia e Esera ina ua ia iloa le mana‘oga ia faamatagofie le malumalu o le Atua?
- O le ā o loo tatalo i ai Esera e pei ona vaaia i le ata, ma na faapefea ona taliina lana tatalo, ma o le ā ua tatou a‘oa‘oina mai lenei mea?
Fesili faaopoopo
- Faitau le Esera 3:1-13.
Afai tatou te nonofo i se vaipanoa e lē o iai se faapotopotoga o tagata o le Atua, o le ā e ao ona faaauau ona tatou faia? (Esera 3:3, 6; Galu. 17:16, 17; Epe. 13:15)
- Faitau le Esera 4:1-7.
O le ā le faaa‘oa‘oga na faia e Serupapelu mo tagata o le Atua e faatatau i le faifaimea faatasi ma isi tapua‘iga? (Eso. 34:12; 1 Kori. 15:33; 2 Kori. 6:14-17)
- Faitau le Esera 5:1-5, 17 ma le 6:1-22.
Aiseā na lē mafai ai e tagata tetee ona vaoia le galuega o le fausiaina o le malumalu? (Esera 5:5; Isa. 54:17)
E faapefea e gaoioiga a toeaina o Iuta ona faamalosiau i toeaina Kerisiano, e sa‘ili i le ta‘ita‘iga a Ieova pe a feagai ma tagata tetee? (Esera 6:14; Sala. 32:8; Roma 8:31; Iako. 1:5)
- Faitau le Esera 8:21-23, 28-36.
A o tatou le‘i amata ona gaoioi e faia se fuafuaga, o le ā le faaa‘oa‘oga a Esera e lelei ona tatou mulimuli i ai? (Esera 8:23; Sala. 127:1; Faata. 10:22; Iako. 4:13-15)


text:
ELEKTROHIDRAULIKA, UABPepa pisinisi tafailagi
ELEKTROHIDRAULIKA, UAB
Conveyors, Faalapotopotoga, aoga, Faapipiiina galuega, Faʻaautomatika, Faʻaautomatika galuega +12
Faafanua
Gaoioiga vaega
Conveyors, Faalapotopotoga, aoga, Faapipiiina galuega, Faʻaautomatika, Faʻaautomatika galuega, Faʻaautomatika vaega, Faiga faʻaautomatika, Fale, Hydraulic ma meafaigaluega pneumatic, Masini, meafaigaluega, Mea otaota, Meafaigaluega municipal, Ploughs, Toe faaleleia hydraulics, Toe faaleleia o meafaigaluega, Togafitiga otaota, Tooling
Qr code
vCard
Website
Igoa nofoaga: Elektrohidraulika


text:
MATAUPU 15
Ia Fiafia i Au Galuega Mamafa
“Ia taʻitasi le tagata . . . ma fiafia i mea lelei ona o ana galuega mamafa uma.”
1-3. (a) O le ā le lagona o le toʻatele o tagata e tusa ai ma a latou galuega? (e) O le ā le manatu i galuega ua faalaeiau e le Tusi Paia, ma o ā ni fesili o le a tatou iloiloina i lenei mataupu?
E LĒ fiafia le toʻatele o tagata i aso nei i a latou galuega. E fāʻatu i latou e ō e faigaluega i aso taʻitasi, ma galulue mo le tele o itula i se galuega e lē fiafia ai. E faapefea ona uunaʻia i latou ina ia naunau i a latou galuega, ma faamalieina ai i latou?
2 Ua faalaeiauina e le Tusi Paia tagata ina ia saʻo la latou vaai i galuega mamafa, ma o loo taʻua ai o se faamanuiaga galuega ma fua o galuega. Na tusi Solomona: “Ia taʻitasi le tagata ma ʻai ma inu ma fiafia i mea lelei ona o ana galuega mamafa uma. O le meaalofa lea mai i le Atua.” (Failauga 3:13) E naunau Ieova ina ia tatou lelei ona e alofa o ia iā i tatou, ma e finagalo o ia ina ia faamalieina i tatou i galuega, ma tatou olioli i fua o a tatou galuega. Ina ia tatou tumau i lona alofa, e tatau ona faaōgatusa o tatou manatu ma lana silafaga ma ana mataupu silisili e uiga i galuega.
3 E fā ni fesili o le a tatou iloiloina i lenei mataupu: E faapefea ona tatou fiafia i a tatou galuega mamafa? O ā galuega e lē talafeagai mo Kerisiano moni? E faapefea ona faapaleni a tatou galuega totogi ma a tatou galuega faaleagaga? O le ā le galuega e sili ona tāua e mafai ona tatou faia? Muamua lava, seʻi o tatou iloiloina le faaaʻoaʻoga a ē e toʻalua e sili ona galulue mamafa i le aoao o mea, o Ieova le Atua ma Iesu Keriso.
O LE MATAISAU SILISILI, MA LE TUFUGA POTO
4, 5. E faapefea ona faailoa mai e le Tusi Paia o Ieova o sē e fua tele mai ana galuega?
4 O Ieova o le Mataisau Silisili. Ua faapea mai le Kenese 1:1: “Na foafoaina e le Atua le lagi ma le lalolagi i le amataga.” Ina ua māeʻa galuega a le Atua o le foafoaina o le lalolagi ma mea o iai, ona fetalai lea o ia “ua matuā lelei lava.” (Kenese 1:31) O se isi faaupuga, na faamalieina atoatoa o ia i ana galuega uma i le faia o le lalolagi ma mea o iai. E lē taumatea na olioli Ieova “le Atua fiafia” i le fua tele mai o ana galuega.
5 E lē mālōlō lo tatou Atua galue malosi. E ui ua leva ona māeʻa le foafoaina o le lalolagi ma mea uma o iai, ae na fetalai Iesu: “O loo galue loʻu Tamā e oo mai i le aso nei.” (Ioane 5:17) O ā galuega ua faia e le Tamā talu mai lenā taimi? E galue malosi o ia mai i lona afioaga i le lagi e taʻitaʻia ma tausia le fanau a tagata. Ua ia faia “le foafoaga fou,” o Kerisiano ua faauuina i le agaga paia, o ē o le a pule faatasi ma Iesu i le lagi. (2 Korinito 5:17) O loo galue o ia e faataunuu lona finagalo mo tagata o ē e alolofa iā te ia ina ia ola e faavavau i le lalolagi fou. (Roma 6:23) E mautinoa lava ua matuā faafiafiaina Ieova i iʻuga o lenā galuega. Ua talia e le faitau miliona o tagata le feʻau o le Malo, o ē na tosina mai e le Atua ma ua suia o latou olaga ina ia tumau ai i lona alofa.
6, 7. O le ā le talaaga umi o Iesu o sē e galue malosi?
6 E iai se talaaga umi o Iesu o sē e galue malosi. A o leʻi afio mai o ia i le lalolagi, na avea o ia ma “tufuga poto” a le Atua i le foafoaina o mea uma “i le lagi ma le lalolagi.” (Faataoto 8:22-31; Kolose 1:15-17) Na faaauau ona galue malosi Iesu a o soifua i le lalolagi. A o laʻitiiti o ia, na aʻoaʻoina e ia le matātā o le faufale, ma taʻua ai o ia “o le kamuta.” * (Mareko 6:3) E tele galuega fitā ma tomai eseese na aofia ai i lenā matātā, aemaise e leʻi maua i na aso fale e ʻili ai laupapa, o faleoloa, ma meafaigaluega faaonapōnei. Ia manatu i le taimi na savali atu ai Iesu e aumai ni laupapa, atonu na tipi i lalo ni laau ma tosoina ogālaau i le nofoaga o loo galue ai. Seʻi mafaufau foʻi a o ia fauina ni fale
7 Na matilatila le galue malosi o Iesu i lana faiva. Na matuā pisi o ia mo le tolu ma le ʻafa tausaga i lenei galuega e sili ona tāua. Ona o lona manaʻo e oo atu i le toʻatele o tagata, na galue ai Iesu i le aso atoa i lona usupō i le taeao ma galue seʻia oo i le pō. (Luka 21:37, 38; Ioane 3:2) Na malaga atu o ia “mai i lea aai i lea aai, ma mai i lea nuu i lea nuu, ua talaʻi ma folafola atu le tala lelei o le malo o le Atua.” (Luka 8:1) Na malaga Iesu i le faitau selau o maila, e ala i le savali i auala pefu ina ia faaoo atu i tagata le feʻau o le tala lelei.
8, 9. Na faapefea ona fiafia Iesu i ana galuega mamafa?
8 Pe na fiafia Iesu i ana galuega mamafa i le faiva? Ioe! Na ia lūlūina fatu o le upu moni o le Malo, ma tuua ai fanua ua sinasina mo le seleselega. Na maua e Iesu le malosi mai le faia o le galuega a le Atua, ma i nisi taimi e leʻi taumafa ai o ia ina ia faamāeʻaina lenā galuega. (Ioane 4:31-38) Seʻi manatu i le faamalieina o ia i le faaiʻuga o lana faiva i le lalolagi, ina ua ia faapea atu ma le faamaoni i lona Tamā: “Ua ou faamamaluina oe i le lalolagi, ma ua ou faamāeʻaina le galuega na e tuuina mai iā te aʻu e fai.”
9 O Ieova ma Iesu o faaaʻoaʻoga silisili o ē na fiafia i a laʻua galuega mamafa. O lo tatou alofa iā Ieova ua uunaʻia ai i tatou ina “ia faaaʻoaʻo i le Atua.” (Efeso 5:1) O lo tatou alofa iā Iesu ua uunaʻia ai foʻi i tatou e “mulimulituʻi . . . i ona tulaga aao.” (1 Peteru 2:21) Seʻi o tatou iloiloina le auala e tatou te fiafia ai i galuega mamafa.
LE AUALA E FIAFIA AI I A TATOU GALUEGA MAMAFA
10, 11. O le ā e fesoasoani iā i tatou ina ia manatu ai i itu lelei o a tatou galuega?
10 E toʻatele Kerisiano moni e faigaluega i galuega totogi. E tatou te mananaʻo e maua le lotomalie ma le olioli i a tatou galuega, ae o se luʻitau lenā mea pe afai e tatou te lē o fiafia i a tatou galuega totogi. E faapefea ona tatou fiafia i a tatou galuega e ui i na luʻitau?
11 Ia manatu i le itu lelei. Atonu e lē mafai ona sui o tatou tulaga, ae e mafai ona sui o tatou manatu. E mafai ona taulaʻi atu o tatou manatu i itu lelei o a tatou galuega, pe a tatou manatunatu loloto i le silafaga a le Atua. O se faaaʻoaʻoga, afai o oe o le ulu o se aiga, ia mafaufau po o le ā lava le faatauvaa o lau galuega, ae ua mafai ona e tausia ai manaʻoga faaletino o lou aiga. E lē manatu māmā le Atua i lau tausiga i ē e pele iā te oe. Ua faapea mai lana Afioga, o se tasi e lē tausia lona aiga “e sili lona leaga i lo le tagata e lē faatuatua.” (1 Timoteo 5:8) O lou iloa ua mafai ona e faataunuuina le tiute tauave mai le Atua e ala i lau galuega, e fesoasoani iā te oe ina ia e maua le lotomalie ma le fiafia i lau galuega, lea e lē o maua e ē tou te faigaluega faatasi.
12. O ā taui o le sogasogā ma le faamaoni i a tatou galuega?
12 Ia sogasogā ma faamaoni. E mafai ona faamanuiaina i tatou pe a tatou galulue malosi ma ia iloa ona fai lelei a tatou galuega. E tāua tele i pule o galuega ni tagata faigaluega e sogasogā toe tomai. (Faataoto 12:24; 22:29) Ona o i tatou o Kerisiano moni, e tatau ona tatou faamaoni i galuega, e tatou te lē gaoia tupe, o meafaigaluega, po o le taimi mai i o tatou pule. (Efeso 4:28) E pei ona tatou iloa i le mataupu ua teʻa, e tele taui o le faamaoni. E maufaatuatuaina se tagata faigaluega e iai sona talaaga faamaoni. Pe e mātauina e lo tatou pule lo tatou galulue mamafa pe e leai, ae e mafai ona faamalieina i tatou i le iai o “se lotofuatiaifo lelei,” aemaise le iloa o loo tatou faafiafiaina lo tatou Atua pele.
13. O ā ni iʻuga o la tatou faaaʻoaʻoga lelei i falefaigaluega?
13 Ia iloa e mafai ona faamamaluina le Atua i la tatou amio. Afai e lelei a tatou amioga faa-Kerisiano i falefaigaluega, e lē taumatea o loo mātauina e tagata. O le ā le iʻuga? Tatou te “faamamaluina [ai] aʻoaʻoga a le Atua lo tatou Faaola.” (Tito 2:9, 10) Ioe, o la tatou amio lelei, o le a iloa ai e isi e lelei la tatou tapuaʻiga, ma atili fiafia mai ai i latou. Maʻeu ni ou faalogona fiafia pe afai e talia e se tasi e lua te faigaluega faatasi le upu moni, ona o lau faaaʻoaʻoga lelei i le galuega! Seʻi manatu i le mea e sili ona tāua: O le ā se isi faamanuiaga e sili atu nai lo o le iloaina, o loo faamamaluina Ieova ma faafiafiaina lona finagalo ona o lau amio lelei?
IA IAI LE TOFĀ MAMAO PE A FILIFILI GALUEGA TOTOGI
14-16. O ā ni fesili tāua e tatou te mafaufau i ai a o filifili ni a tatou galuega?
14 E leai ni faatonuga auʻiliʻili a le Tusi Paia e fitoitonu i galuega totogi e tatau ona talia pe e lē talia. E lē faapea ai la e mafai ona tatou taliaina so o se ituaiga lava o galuega. E mafai ona fesoasoani le Tusi Paia ina ia tatou filifilia ai ni galuega lelei ma aogā e faafiafia ai le Atua, ae ia tatou ʻalofia galuega e lē fiafia i ai o ia. (Faataoto 2:6) E lua ni fesili tāua e tatou te manatunatu i ai pe a filifili ni galuega.
15 Pe e taʻusalaina e le Tusi Paia gaoioiga e aofia ai i lenei galuega? O loo taʻusalaina ma le manino e le Afioga a le Atua le pepelo, gaoi, ma le ifo i tupua. (Esoto 20:4; Galuega 15:29; Efeso 4:28; Faaaliga 21:8) E tatou te teena so o se galuega e manaʻomia ai ona tatou faia ni mea faapena. O lo tatou alofa iā Ieova, o le a tatou lē taliaina ai se galuega e aofia ai mea e soli ai tulafono a le Atua.
16 Po o fai so tatou sao i se gaoioiga sesē, po o tatou faaauilumaina na gaoioiga pe a talia lenei galuega? Ia mafaufau i se faaaʻoaʻoga. E lē leaga le faigaluega e avea o se talitelefoni. Ae faapefea pe a maua e se Kerisiano se avanoa talitelefoni i se fale e faatau ai pepa Lotto? E moni e na te lē o faatauina atu ni pepa Lotto, e na o le talitelefoni lana mea e fai. Ae ui i lea, pe e lē o lagolagoina ea e lana galuega talitelefoni lenei fale e faatau ai pepa Lotto, o se faiga e lē ōgatusa ma le Tusi Paia? (Efeso 5:3-5) Talu ai e tatou te alolofa iā Ieova, e tatou te lē fia aafia i faiga e taʻusala e le Tusi Paia.
17. (a) O ā ni vala e tatou te mafaufau i ai a o filifili ni a tatou galuega? (Tagaʻi i le pusa “ Po Ou Te Taliaina Lenei Galuega?) (e) E faapefea ona fesoasoani o tatou lotofuatiaifo ina ia faia ni faaiʻuga e faafiafia ai le Atua?
17 E mafai ona iloa pe e talia se galuega pe leai, pe a iloilo totoʻa tali o fesili tāua e lua o loo i le palakalafa e 15 ma le 16. E lē gata i lea, e iai foʻi nisi mea e ao ona tatou mafaufau i ai a o filifili ni a tatou galuega. * E tatou te lē faatalitalia le pologa faamaoni e saunia ni tulafono e fetaui i so o se tulaga e tulaʻi mai. O le itu lenei e tāua ai le tofā mamao. E pei ona tatou aʻoaʻoina i le Mataupu 2, e tatau ona aʻoaʻo o tatou lotofuatiaifo e ala i le suʻesuʻe pe e faapefea ona faatatau le Afioga a le Atua i le olaga i aso faisoo. Pe afai e “faaaogā” o tatou “mafaufau” ua aʻoaʻoina, e mafai ona fesoasoani mai o tatou lotofuatiaifo ina ia faia ni faaiʻuga e faafiafia ai le Atua, ma tatou tumau ai i lona alofa.
IA PALENI LE VAAI I GALUEGA
18. Aiseā e lē faigofie ai ona faapaleni lo tatou itu faaleagaga?
18 E lē faigofie le faapaleni o le itu faaleagaga i nei “aso e gata ai” o “aso e sili ona faigatā.” (2 Timoteo 3:1) O se luʻitau le saʻilia o se galuega ma tumau ai. Ona o i tatou o Kerisiano moni, ua tatou iloa ai le tāua o le galue mamafa e tausia o tatou aiga. Ae afai e tatou te lē faaeteete, e mafai ona afāina ai lo tatou itu faaleagaga i omiga mai galuega totogi po o uiga matapeʻapeʻa o lenei lalolagi. (1 Timoteo 6:9, 10) Seʻi o tatou iloiloina pe e faapefea ona faapaleni o tatou olaga, ma faamautinoa ai “mea e sili ona tāua.”
19. Aiseā ua ono ma tatau ai iā Ieova lo tatou faatuatuaga atoatoa, ma o le ā le mea o le a tatou ʻalofia ona o lenā faatuatuaga?
19 Ia tuu lou faatuatuaga atoa iā Ieova. (Faitau le Faataoto 3:5, 6.) Ua ono ma tatau le tuu atu o lo tatou faatuatuaga iā te ia, auā e manatu mamafa mai o ia iā i tatou. (1 Peteru 5:7) E sili atu lona silafia o o tatou manaʻoga nai lo o i tatou, ma e lē puupuu lona aao. (Salamo 37:25) O lea la, e lelei ona tatou faalogo a o faamanatu mai e lana Afioga e faapea: “Ia aunoa o outou olaga ma le manaʻo tele i tupe, a ia outou lotomalilie i mea ua iai iā te outou. Auā na fetalai [le Atua]: ʻOu te lē tuua lava oe, ma ou te lē tuulafoaʻia lava oe.’” (Eperu 13:5) Ua molimauina e le toʻatele o ē e auauna faataimi atoa le saunia e le Atua o mea e ola ai. Afai e tatou te faatuatua atoatoa o le a tausia e Ieova i tatou, o le a tatou lē soona popolevale ai i le tausiga o o tatou aiga. (Mataio 6:25-32) Tatou te lē lafoaʻia a tatou gaoioiga faaleagaga e pei o le talaʻia o le tala lelei ma auai i sauniga, ona o a tatou galuega totogi.
20. O le ā le uiga o le faafaigofie o le vaai, ma e faapea ona e faia faapea?
20 Ia faafaigofie lau vaai. (Faitau le Mataio 6:22, 23, fpl.) O le faafaigofie o le vaai, o lona uiga e lē lavelave o tatou olaga. A faafaigofie le vaai a se Kerisiano, e tasi le mea e taulaʻi i ai o ia, o le faia lea o le finagalo o le Atua. Afai e taulaʻi saʻo la tatou vaai, tatou te lē tuliaupūina se galuega e lelei le totogi, ma se olaga mauʻoa. E lē maileia foʻi i tatou i le tuliloaina o meafaitino fou ma meafaitino e sili ona anagatā, lea e taumafai le ʻaufaifaasalalauga e faatalitonu i tatou e maua le fiafia i mea na. E faapefea ona faafaigofie lau vaai? Aua neʻi faia se aitalafu ona o le fia maua o se mea e te lē o manaʻomia, lea e atili ai ona mamafa lau avega. Aua neʻi faalavelavea lou olaga i meafaitino e alu uma ai le taimi ma le malosi. Ia utagia le faatonuga a le Tusi Paia ina ia lotomalie i ʻmeaʻai ma mea e oofu ai.’ (1 Timoteo 6:8) Ia taumafai malosi e faafaigofie lou olaga.
21. Aiseā e tatau ai ona faatulaga mea e ave i ai le faamuamua, ma o le ā e tatau ona faamuamua i o tatou olaga?
21 Ia faatulaga muamua mea faaleagaga, ma ia pipii i ai. Talu ai e tele mea e fai ae e utiuti le taimi e fai ai, e tatau ai ona faatulaga mea e ave i ai le faamuamua. Auā a leai, o le a alu uma le taimi i mea e faalētāua, ae tuu i tua mea e sili ona tāua. O le ā e tatau ona tatou faamuamua i le olaga? Ua faamuamua e le toʻatele o le lalolagi aʻoaʻoga e maualuluga atu, ina ia maua ai ni galuega lelei i lenei lalolagi. Ae na faalaeiauina e Iesu ona soo ina ia “faaauau pea ona . . . saʻili muamua le malo.” (Mataio 6:33) Ona o i tatou o Kerisiano moni, e tatou te faamuamuaina le Malo i o tatou olaga. O o tatou olaga atoa, o a tatou filifiliga, o sini ma a tatou gaoioiga, e tatau ona faaalia ai e tāua tele iā i tatou mea uma lava e fesootaʻi i le Malo ma le finagalo o le Atua, nai lo o manaʻoga faaletino ma sini faalelalolagi.
GALUE MALOSI I LE FAIVA
22, 23. (a) O le ā le galuega autū a Kerisiano moni, ma e faapefea ona faaalia e tāua lenā galuega iā i tatou? (Tagaʻi i le pusa “ “Ua Ou Maua le Olioli ma le Lotomalie Ona o Laʻu Filifiliga”.”) (e) O le ā se faanaunauga o iā te oe e tusa ai ma galuega totogi?
22 Ua tatou iloa o loo tatou ola i siʻui o aso e gata ai, o lea la ua tatou taulaʻi atu ai i le galuega autū a Kerisiano moni, o le galuega talaʻi ma le faia o soo. (Mataio 24:14; 28:19, 20) Tatou te mananaʻo e pisi i lenei galuega faasaoola, i le pei o lo tatou Faaaʻoaʻo o Iesu. E faapefea ona faaalia e tāua lenei galuega iā i tatou? O le toʻatele o tagata o le Atua, e auai ma le lotoatoa i le galuega talaʻi o ni tagata talaʻi o le faapotopotoga. Ua toe fetuunaʻi e isi o latou olaga ina ia auauna ai o ni paeonia po o ni misionare. O le iloaina o le tāua o sini faaleagaga, ua faalaeiau ai e le toʻatele o mātua a latou fanau, ina ia tausinio e auai i le auaunaga faataimi atoa. Po o fiafia ē e maelega e faalauiloa le Malo i a latou galuega mamafa i le faiva? Ioe! O le auauna iā Ieova ma le lotoatoa e mautinoa lava e maua ai le olioli, o le lotomalie ma le sosia o faamanuiaga.
23 O le toʻatele o i tatou, e galulue mo le tele o itula i galuega totogi auā le tausiga faaletino o o tatou aiga. Ia manatua, e finagalo Ieova ina ia tatou fiafia i a tatou galuega mamafa. E faamalieina i tatou i galuega, pe a faaōgatusa o tatou manatu ma gaoioiga ma lana silafaga ma mataupu silisili. Peitaʻi, e ao ona tatou maumauaʻi e aua neʻi faalavelave mai a tatou galuega totogi i la tatou galuega autū, o le faalauiloa lea o le tala lelei o le Malo o le Atua. O le faamuamuaina o lenā galuega i o tatou olaga, e faaalia ai lo tatou alofa iā Ieova, ma tatou tumau ai i lona alofa.
^ pala. 6 O le upu Eleni ua faaliliuina i le “kamuta,” o se “upu e lautele lona uiga mo se tagata e galue i laau e tusa lava pe e galue i le fauina o fale po o meafale, po o isi mea e fai mai i laau.”
^ pala. 17 Mo nisi faamatalaga e faatatau i galuega, tagaʻi i Le Olomatamata o Aperila 15, 1999, itulau 28-30, ma Me 1, 1983, itulau 23.


text:
Se Uiga Faale-Atua e Sili Ona Tautele Nai lo o Taimane
Ua loa ona avea taimane ma maatāua. O nisi taimane e faitau miliona tālā o latou tau. I le silafaga a le Atua, pe e iai nisi mea e sili atu ona tautele nai lo o taimane po o isi maatāua?
O Haykanush o se tagata talaʻi e leʻi papatiso e nofo i Armenia, na ia mauaina se tusi folau i se nofoaga e lata ane i lona fale. Sa maua i totonu o le tusi folau ni debit card ma se tupe telē. Na ia taʻu atu i lana tane, o ia foʻi o se tagata talaʻi e leʻi papatiso.
Na iai se faafitauli tugā tautupe a le ulugalii, ma na nofo aitalafu i laʻua, peitaʻi na la filifili e toe faafoʻi le tupe i le tuatusi o loo tusia i le tusifolau. Na matuā maofa le tamāloa e ona le tupe faapea ma lona aiga. Na faamatala atu e Haykanush ma lana tane, o mea na la aʻoaʻoina mai i le Tusi Paia ua avea ai i laʻua ma tagata faamaoni. Sa la manatu e tatau ona la faamaoni, ma sa la faaaogāina lenā avanoa e talanoa ai e faatatau i Molimau a Ieova, ma tuu ai ni lomiga i le aiga.
Na mananaʻo le aiga e ave se taui tautupe iā Haykanush, peitaʻi sa ia teena. I le aso na sosoo ai, na asiasi atu ai le avā a le tamāloa i le fale o le ulugalii, ma tauanau i laʻua e talia se mama taimane, o se faailoga o lo latou talisapaia.
E pei o lenā aiga, e toʻatele tagata o le a maofa i le faamaoni o Haykanush ma lana tane. Ae po o le a faateʻia ai ea Ieova? O le ā lana silasila i lo laʻua faamaoni? Pe sa tauia lo laʻua faamaoni?
E SILI ATU ONA TAUTELE UIGA NAI LO O MEAFAITINO
E lē faigatā tali o na fesili. O le māfuaaga, e talitonu auauna a le Atua o le faaalia o uiga o Ieova e sili atu ona tautele i lana silafaga nai lo o taimane, auro, ma isi meafaitino. Ioe, e ese le silafaga a Ieova mai le vaaiga a le toʻatele o tagata, i le mea e tāua ma le mea e lē tāua. (Isa. 55:8, 9) Ae i auauna a Ieova, o lo latou faaatagia atu o ona uiga i se auala e sili atu ona lelei, o le mea lea e sili ona tautele.
E tatou te iloa lenei mea i le auala o loo faamatala ai i le Tusi Paia le faautaga loloto ma le atamai. Ua taʻua i le Faataoto 3:13-15: “E fiafia le tagata ua maua le atamai, ma le tagata ua iai le faautaga loloto, auā e sili atu le mauaina o le poto i lo o le mauaina o oloa e pei o le siliva ma le auro. E sili lona tautele nai lo o maa tāua, e lē mafai foʻi ona faatusaina i isi mea uma e te fiafia i ai.” E lē taumatea e faatāuaina e Ieova na uiga e sili atu nai lo o ʻoa faaletino.
Ae faapefea la le faamaoni?
O Ieova lava ia e faamaoni, “e lē mafai ona tala pepelo.” (Tito 1:2) Na ia faagaeeina le aposetolo o Paulo e tusi i Kerisiano Eperu i le uluaʻi senituri: “Ia tatalo e lē aunoa mo i matou, auā ua matou talitonu ua iā i matou se lotofuatiaifo lelei, ona matou te mananaʻo ina ia faia mea uma ma le faamaoni.”—Epe. 13:18.
Na faataatia e Iesu Keriso se faaaʻoaʻoga lelei o le faamaoni. O se faaaʻoaʻoga, na faapea mai le Ositaulaga Sili o Kaiafa: “Ou te fai atu iā te oe, ia e tautō i le Atua soifua e te tautala i le mea moni, ma taʻu mai iā i matou po o oe o le Keriso, le Alo o le Atua!” Sa faailoa ma le faamaoni e Iesu o ia lava o le Mesia, e ui lava o lana taʻutinoga faamaoni o le a tuuaʻia ai o ia e le ʻau Saniterini o se tagata e upuleaga i le Atua, ma fasiotia ai o ia.—Mata. 26:63-67.
Ae faapefea i tatou? Po o le a tatou faamaoni ea i tulaga e lē faailoaina ai mea moni uma, po o le lē taʻuina o le mea saʻo ina ia maua ai ni meafaitino?
O LE LUʻI O LE FAAMAONI
O le mea moni, e faigatā ona faaalia le faamaoni i nei aso e gata ai ona ua toʻatele e ʻalolofa iā i latou lava ma mananaʻo tele i tupe.’ (2 Timo. 3:2) O faafitauli tautupe po o le faigatā ona maua o galuega, ua avea ai le faamaoni o se luʻi. Ua manatu le toʻatele, e lē afāina le gaoi, taufaasesē, po o le auai i isi faiga lē faamaoni. Ua taatele lenei manatu, ona e leai se manuia faaletino e maua pe a faamaoni. E oo lava i nisi Kerisiano, ua latou faia faaiʻuga lē lelei ma leiloa o latou tulaga lelei i le faapotopotoga ona o “faiga faapiʻopiʻo.”—1 Timo. 3:8; Tito 1:7.
Ae o le toʻatele o Kerisiano ua latou faaaʻoaʻo iā Iesu. Ua latou iloa e sili atu ona tāua uiga faale-Atua nai lo o so o se tulaga tamaoaiga. O Kerisiano talavou, e latou te lē kopi ina ia maua ai ni togi lelei i le aʻoga. (Faata. 20:23) E moni, e lē o taimi uma e tauia ai le faamaoni e pei o Haykanush. Peitaʻi, o le faamaoni o se mea e tonu i le silafaga a le Atua, ma e mafai ona tatou tausia ai se lotofuatiaifo mamā lea e tāua tele.
Na lelei ona faataʻitaʻi mai e Gagik lenā tulaga. Ua ia faapea mai: “A o leʻi avea aʻu ma Kerisiano, sa ou galue i se kamupani telē lea e lē manaʻo le pule e totogi lafoga, e ala i le lipotia na o sina vaega o le tupe faasili. I le avea ai ma faatonu, na faatalitalia aʻu e totogi tupe le tagata mai le ofisa o lafoga ina ia aua neʻi lipotia faiga piʻopiʻo a le kamupani. O le iʻuga, na iai soʻu talaaga o se tagata lē faamaoni. Ina ua ou aʻoaʻoina le upu moni, na ou musu e toe faia lenei gaoioiga e ui lava e totogi lelei le galuega. Nai lo o lea, na faatū laʻu lava pisinisi. E mai lava i le amataga, na lesitala faaletulafono laʻu kamupani ma totogi uma aʻu lafoga.”—2 Kori. 8:21.
Ua faapea mai Gagik: “Na toetoe lava ʻafa na faaitiitia ai laʻu tupe maua, o lea o se luʻi le tausia o loʻu aiga. Peitaʻi, ua sili atu loʻu fiafia i le taimi lenei. Ua ou maua se lotofuatiaifo mamā i luma o Ieova. Ua fai aʻu ma faaaʻoaʻoga lelei i oʻu atalii e toʻalua, ma ua ou agavaa mo nisi faaeaga i le faapotopotoga. Ua iloa nei aʻu e le ʻau suʻetusi ma isi e matou faipisinisi, o se tagata faamaoni.”
O IEOVA LE PUNA O LE FESOASOANI
E alofa Ieova iā i latou e faamamaluina ana aʻoaʻoga, e ala i le faaalia o ona uiga matagofie, e aofia ai le faamaoni. (Tito 2:10) Na ia faagaeeina le tupu o Tavita ina ia aumaia lenei faamautinoaga: “Sa ou talavou, a o lenei ua ou toeaina, ae ou te leʻi iloa lava se tagata amiotonu ua tuulafoaʻiina, po o ana fanau o ʻaisi mo ni meaʻai.”—Sala. 37:25.
E faamaonia lenā vala i mea na tutupu i le auauna faamaoni o Ruta. Sa la nonofo pea ma Naomi le tinā o lana tane, nai lo o le tuua o ia ina ua matua. Na siitia atu Ruta i Isaraelu ina ia tapuaʻi i le Atua moni. (Ruta 1:16, 17) A o iai Ruta i Isaraelu, sa ia faamaoni, galue mamafa, ma tinoū i le aoaoina o mea sa faatulaga i le Tulafono. E pei o le mea na tupu mulimuli ane iā Tavita, e leʻi tuulafoaʻia e Ieova Ruta ma Naomi. (Ruta 2:2-18) Sa sili atu mea na faia e Ieova mo Ruta nai lo o le tausiga faaletino. Na filifilia o ia e avea ma sē e tupuga mai ai le tupu o Tavita, ma le Mesia folafolaina.—Ruta 4:13-17; Mata. 1:5, 16.
O nisi auauna a Ieova, atonu e matuā faigatā mo i latou le mauaina o mea manaʻomia. Nai lo o le saʻili i se auala faigofie ae lē faamaoni, ua latou tauivi e galulue mamafa ma filigā. Ua latou faailoa mai ai le faatāuaina o uiga matagofie o le Atua, e aofia ai le faamaoni, e sili atu nai lo o meafaitino.—Faata. 12:24; Efe. 4:28.
E pei o Ruta i aso anamua, ua faaalia e Kerisiano i le lalolagi aoao le faatuatua i le mana fesoasoani o Ieova. Ua latou matuā maufaatuatuaina Lē e ana le folafolaga lenei o loo faamauina i lana Afioga: “Ou te lē tuua lava oe, ma ou te lē tuulafoaʻia lava oe.” (Epe. 13:5) Ua faaalia pea e Ieova e mafai ma o le a ia fesoasoani i ē e lē tagolima ae faamaoni i taimi uma. E faamaoni pea o ia i lana folafolaga e faatatau i le saunia o mea manaʻomia i le olaga.—Mata. 6:33.
Ioe, e ono faatāuaina e tagata taimane ma isi mea tautele. Peitaʻi, e tatou te mautinoa e sili atu ona tāua i lo tatou Tamā i le lagi lo tatou faaalia o le faamaoni ma isi uiga lelei, ia e sili atu ona tautele nai lo o maatāua!


text:
MATAUPU 27
Ua Valaauina Mataio
MATAIO 9:9-13 MAREKO 2:13-17 LUKA 5:27-32
UA VALAAUINA E IESU MATAIO, LE AOLAFOGA
UA FAIFAIMEA FAATASI IESU MA Ē AGASALA E FESOASOANI IĀ I LATOU
Ua mavae sina taimi talu ona faamālōlōina e Iesu le tamāloa na pē le tino, ma o loo iai pea o ia i Kapanaumi lea e lata i le sami o Kalilaia. Ua toe lolofi ane foʻi le motu o tagata ma ua amata ona aʻoaʻo atu Iesu iā i latou. A o savali atu Iesu, ua ia iloa ai Mataio o lē ua igoa foʻi iā Levi, o loo nofo i le ofisa aolafoga. Ua faasafua atu e Iesu iā te ia se valaaulia faapitoa e faapea: “Ia e mulimuli mai iā te aʻu.”—Mataio 9:9.
E foliga mai ua masani lelei Mataio i aʻoaʻoga a Iesu ma galuega sa ia faia i Kapanaumi, e pei foʻi o Peteru, Aneterea, Iakopo ma Ioane. Ua talia foʻi e Mataio le valaaulia, ma e pei ona ia faamatalaina i lana Evagelia, ua ia ʻtū i luga ma mulimuli atu iā Iesu.’ (Mataio 9:9) Ua tuua nei e Mataio lana galuega o se aolafoga, ae avea ma soo o Iesu.
Mulimuli ane, ua faia e Mataio se faigaʻai tele i lona fale, atonu ina ia faailoa atu ai lona talisapaia o lenei valaaulia faapitoa mai iā Iesu. O ai isi tagata ua valaaulia i lenei faigaʻai e ese mai iā Iesu ma ona soo? O loo iai le toʻatele o isi aolafoga sa galulue faatasi ma Mataio. E latou te aoina lafoga mo taʻitaʻi inosia o Roma, lea e aofia ai lafoga mo vaa, lafoga mo oloa e felaʻuaʻi i luga o auala tetele, faapea lafoga mo oloa e aumai i totonu o le atunuu. O le ā le vaaiga a tagata Iutaia i na tagata aolafoga? E latou te ʻinoʻino i ai ona o lo latou lē faamaoni, i le tāpā lea o tupe faasili mai i tagata nai lo o lafoga masani. O loo iai foʻi i le faigaʻai ʻtagata agasala,’ o ē ua iloga i le faia o mea leaga.—Luka 7:37-39.
Ua vāai atu le ʻau Faresaio faafiaamiotonu i lenei mea, ona latou fesili atu lea i soo o Iesu: “Aiseā ua aai faatasi ai lo outou aʻoaʻo ma le ʻauaolafoga ma ē e agasala?” (Mataio 9:11) Ua lagona atu e Iesu a latou faamatalaga, ona ia fetalai atu lea: “E lē manaʻomia e tagata malolosi se fomaʻi, ae na o ē mamaʻi. Ia outou ō ma aʻoaʻoina le uiga o nei upu, ʻOu te loto i le alofa mutimutivale, ae lē o le taulaga.’ Auā ua ou sau e valaau i ē agasala ae lē o ē amiotonu.” (Mataio 9:12, 13; Hosea 6:6) E leʻi faamaoni le ʻau Faresaio ina ua latou taʻua Iesu o le “aʻoaʻo.” E ui i lea, ua mafai ona latou aʻoaʻoina mai iā te ia se mea e faatatau i le faia o le mea tonu.
E foliga mai ua valaaulia e Mataio le ʻauaolafoga ma tagata agasala i lona fale, ina ia mafai ai ona latou faalogologo iā Iesu ma maua ai le faamālōlōga faaleagaga, ʻma o le toʻatele o i latou ua amata ona mulimuli atu iā te ia.’ (Mareko 2:15) E finagalo Iesu e fesoasoani iā i latou e maua se faiā lelei ma le Atua, ma e leʻi ʻinoʻino iā i latou e pei o le ʻau Faresaio faafiaamiotonu. Nai lo lea, ua uunaʻia o ia e lona tigā alofa ma lona alofa mutimutivale, e avea ai o se fomaʻi faaleagaga mo i latou uma o loo mamaʻi faaleagaga.
Ua faaalia e Iesu le alofa mutimutivale i le ʻauaolafoga ma tagata agasala, e faailoa atu ai ona faalogona māfana e pei ona ia faaalia i tagata mamaʻi, ae e lē faapea ai ua ia lē amanaʻia a latou agasala. Manatua foʻi le faaaʻoaʻoga i le tagata lepela. O le tigā alofa o Iesu na ia paʻi atu ai i le tamāloa lepela ma fetalai atu: “Ou te loto i ai. Inā mamā ia oe.” (Mataio 8:3) Pe e lē tatau foʻi ona tatou atiaʻe lenā lava uiga e tasi, ma fesoasoani iā i latou o loo pagatia aemaise lava i le itu faaleagaga?


text:
Tala 94: E Alofa o Ia i Tamaiti Lāiti
VAAI atu iā Iesu lenā e fusi mai le tamaitiiti. E mafai ona e iloaina e alofa Iesu i ē lāiti. O tamāloloa na o loo vaavaai atu o ona aposetolo. O ā upu a Iesu o fai atu iā i latou? Se‘i o tatou sa‘ilia.
Faato‘a taunuu mai lava Iesu ma ona soo mai se malaga umi. I le auala na finau ai le ‘au aposetolo. O lea ina ua taunuu le malaga na fesili Iesu iā i latou: ‘O le ā na tou finau ai i le auala?’ O le mea moni, na iloa e Iesu le mea na finau ai. Ae na ia fai se fesili na te iloa ai pe o le a ta‘u atu e le ‘au aposetolo.
Ua lē tali mai le ‘au aposetolo, auā i le auala, na finau ai latou po o ai e sili. O isi aposetolo na manana‘o e sili atu i lo isi. O le a faapefea e Iesu ona ta‘u atu e sesē le mana‘o e fia sili?
Ua ia valaau i le tamaitiiti, ma faatū i luma o i latou uma. Ona ia faapea atu lea i ona soo: ‘Ou te mana‘o ia outou iloa ma le mautinoa lenei mea, afai e lē suia outou ma pei o tamaiti, tou te lē ulu atu lava i le malo o le Atua. O lē e sili i le malo, o lē e pei o lenei tamaitiiti.’ Pe e te iloa le māfuaaga na ta‘ua ai e Iesu lenei mea?
O tamaiti lāiti e lē popole i latou e uiga i le sili pe tāua atu i lo isi. O lea e tatau i le ‘au aposetolo ona a‘oa‘o ia pei o tamaiti i lea auala ma aua le finau po o ai e sili ma tāua.
E iai fo‘i isi taimi, e faaalia ai e Iesu lona alofa i tamaiti lāiti. I ni nai masina mulimuli ane, na aumai ai e tagata a latou fanau e vaai iā Iesu. Na taumafai le ‘au aposetolo e vavao. Ae na fai atu Iesu: ‘Ia tuu mai tamaiti iā te a‘u, ae aua le taofia, auā o tagata e pei o latou e fai a‘e ai le malo o le Atua.’ Ona tago lea o Iesu ua fusi mai tamaiti ma faamanuia iai. Pe e lē o se mea lelei ea ona iloa e alofa Iesu i tamaiti lāiti?
Mataio 18:1-4; 19:13-15; Mareko 9:33-37; 10:13-16.
Fesili
- O le ā na finau ai le ‘au aposetolo i le auala mai se malaga umi?
- Aiseā na valaau ai e Iesu se tamaitiiti ma faatū o ia i luma o le ‘au aposetolo?
- O le ā le auala e tatau ai i le ‘au aposetolo ona a‘oa‘o ia pei o tamaiti?
- I ni nai masina mulimuli ane, e faapefea ona faaalia e Iesu lona alofa mo tamaiti?
Fesili faaopoopo
- Faitau le Mataio 18:1-4.
Aiseā na faaaogā ai e Iesu faataoto po o talafaatusa a o a‘oa‘o atu? (Mata. 13:34, 36; Mare. 4:33, 34)
- Faitau le Mataio 19:13-15.
O ā uiga o tamaiti e tatau ona tatou faaa‘oa‘o iai pe afai tatou te fia tofo i faamanuiaga o le Malo? (Sala. 25:9; 138:6; 1 Kori. 14:20)
- Faitau le Mareko 9:33-37.
O le ā na a‘oa‘o atu e Iesu i ona soo e faatatau i le manana‘o i ni tulaga maualuluga? (Mare. 9:35; Mata. 20:25, 26; Kala. 6:3; Fili. 2:5-8)
- Faitau le Mareko 10:13-16.
Pe faamata na faigofie ona talanoa atu tagata iā Iesu, ma o le ā e a‘oa‘oina e toeaina Kerisiano mai lana faata‘ita‘iga? (Mare. 6:30-34; Fili. 2:1-4; 1 Timo. 4:12)
Faitau Atili
Aʻoaʻo Atu e Faatatau i Talagā Faaipoipoga ma le Alofa i Tamaiti
E ese le vaaiga a Iesu i tamaiti mai i le vaaiga a ona soo. Aiseā?


text:
FAAOPOOPOGA
Pe na Fanau Iesu iā Tesema?
E LĒ o taʻu maia e le Tusi Paia le aso na soifua mai ai Iesu. Ae o loo taʻua ai ni māfuaaga lelei e mafai ona faapea atu ai, e leʻi fanau o ia iā Tesema.
Ia manatunatu i le tau iā Tesema i Peteleema i le nofoaga na fanau mai ai Iesu. O le masina faa-Iutaia o Kiselu (e paʻū iā Novema/Tesema) o se masina mālūlū ma timuga. O le masina e sosoo ai o Tapeta (Tesema/Ianuari). O le taimi matuā mālūlū lenā o le tausaga, e fai ma toʻulu ai le kiona i nofoaga maualuluga. Seʻi o tatou faitau i le tala a le Tusi Paia e uiga i le tau i lenā vaipanoa.
Ua faaalia e Esera le tusitala o le Tusi Paia, o le masina lenei o Kiselu o se masina mālūlū ma timuga. Na faapea mai Esera, ina ua uma ona potopoto ane tagata i Ierusalema i “le masina lona iva [o Kiselu] o le aso lona lua sefulu o le masina,” na ia faamatala atili, na ʻlatou tetemū ona o le maligi o timuga.’ E tusa ai o le tau i le taimi lenā o le tausaga, na faapea ane tagata na faapotopotoina: ʻO le tau lea o timuga tetele, ma e lē mafai ona tutū i fafo.’ (Esera 10:9, 13; Ieremia 36:22) E lētioa la ona lē tuua i fafo i le pō e leoleo mamoe a latou lafu mamoe, i vaipanoa o Ierusalema pe a oo iā Tesema!
Peitaʻi ane, ua faaalia i le Tusi Paia na i le vao leoleo mamoe e leoleo a latou lafu i le pō na fanau mai ai Iesu. Na taʻua e Luka, o le taimi lenā, ʻsa iai leoleo mamoe sa nonofo i fafo i le pō ma vaavaai a latou lafu’ e lata ane i Peteleema. (Luka 2:8-12) Ia mātau mai, sa nonofo leoleo mamoe i le vao, ae e lē na ona savalivali i fafo i le ao. Na latou i fafo i le vao ma a latou lafu mamoe i le pō. Pe e talafeagai ona nonofo i le vao pe a fua i le mālūlū ma timuga o le tau i Peteleema iā Tesema? E leai. O lea la, ua faaalia i mea na tutupu ina ua fanau mai Iesu, e leʻi fanau o ia iā Tesema. *
O loo taʻua i le Tusi Paia le taimi tonu lava na maliu ai Iesu, ae e itiiti ni faamatalaga e iloa ai le taimi tonu na soifua mai ai o ia. Ua tatou manatua ai upu a le tupu o Solomona: “E sili le igoa lelei nai lo o le suāuu lelei, e sili foʻi le aso e oti ai nai lo o le aso e fanau mai ai.” (Failauga 7:1) E lētioa la ona saunia e le Tusi Paia le tele o faamatalaga e uiga i le galuega talaʻi ma le maliu o Iesu, ae e itiiti ni faamatalaga e uiga i lona aso soifua.
^ pala. 1 Tagaʻi i le tusi ua lomia e Molimau a Ieova o le Reasoning From the Scriptures, itulau e 176-179 mo nisi faamatalaga.
Faitau Atili
Aiseā e Lē Faamanatu ai e Molimau a Ieova le Kerisimasi?
E toʻatele o loo faamanatu pea le Kerisimasi e ui ua latou iloa e faapaupau lona tupuaga. Iloilo pe aiseā e lē faia ai faapea e Molimau a Ieova.


text:
MATAUPU 14
Ia Lagolagoina ma le Faamaoni na o le Malo o le Atua
1, 2. (a) O le ā le taʻiala sa taʻitaʻia ai e Iesu ona soo seʻia oo mai i aso nei? (e) Ua faapefea ona taumafai o tatou fili e faatoʻilalo i tatou, ma o le ā le iʻuga ua oo i ai?
A O TŪ Iesu i luma o le faamasino sili i Iutaia o Pilato, sa ia taʻua se taʻiala na taʻitaʻia ai ona soo moni e oo mai lava i aso nei. Na ia faapea atu: “O loʻu malo e lē mai le lalolagi lenei. Ana mai le lalolagi nei loʻu malo, semanū ua tau aʻu auauna, ina neʻi tuuina atu aʻu i tagata Iutaia. A o lenei, e lē mai i inei loʻu malo.” (Ioa. 18:36) E ui na tuuina atu e Pilato Iesu e fasiotia, peitaʻi na toe faatūina o ia. Na taumafai foʻi emeperoa o le malo malosi o Roma e tafiesea soo o Keriso, peitaʻi e leʻi taulau. Na talaʻia e Kerisiano le feʻau o le Malo i le lalolagi atoa.—Kolo. 1:23.
2 Na taumafai nisi o vaegaʻau malolosi o le lalolagi e tafiesea tagata o le Atua, ina ua faatoʻā māeʻa ona faavaeina le Malo i le 1914. Peitaʻi e leai se tasi ua mafai ona faatoʻilaloina i tatou. E tele faigāmalo ma vaega faaupufai faapolotiki sa taumafai e faamalosia i tatou e auai i a latou feeseeseaʻiga. Peitaʻi, e leʻi mafai ona latou lepetia lo tatou autasi. I aso nei, ua toetoe o atunuu uma o loo iai tagatānuu faamaoni o le Malo. Ua tatou autasi o se ʻauuso i le lalolagi atoa, e maumauaʻi e solitū i mataupu faapolotiki a le lalolagi. O lo tatou autasi, ua avea o se faamaoniga manino ua pule le Malo o le Atua, ma o loo faaauau ona taʻitaʻia, faamamāina, ma puipuia e le tupu o Iesu Keriso ona tagatānuu. Seʻi o tatou iloiloina le auala ua ia faia ai faapea, ma mātau nisi o manumalo faafaamasinoga ua ia faia e faamalosia ai lo tatou faatuatua, a o faaauau ona lē avea i tatou o ni tagata o le lalolagi.—Ioa. 17:14.
Se Mataupu Tāua
3, 4. (a) O ā mea na tutupu i le taimi na faavaeina ai le Malo o le Atua? (e) Pe na malamalama atoatoa tagata o le Atua e faatatau i le solitū? Faamatala.
3 Na faia se taua i le lagi ma lafoina mai ai Satani i le lalolagi, ina ua uma ona faavaeina le Malo i le lagi. (Faitau le Faaaliga 12:7-10, 12.) Sa faia foʻi se taua i le lalolagi, lea na matuā tofotofoina ai tagata o le Atua. Na latou maumauaʻi e mulimuli i le faaaʻoaʻoga a Iesu, ma lē avea i latou ma vaega o le lalolagi. Peitaʻi, e latou te leʻi malamalama lelei i vala e aofia ai i le solitū i mataupu faapolotiki.
4 I le lomiga lona ono o le Millennial Dawn * lea na lomia i le 1904, na faalaeiauina ai Kerisiano e aua neʻi faia so latou sao i le taua. Peitaʻi, pe a faamalosia se Kerisiano e auai i le vaegaʻau, e tatau ona ia taumafai e auai i nisi o auaunaga i le vaegaʻau e ʻalofia ai le auai i le taua. Ae pe a ia auai lava i le taua, e tatau ona faamautinoa e na te lē fasiotia se tagata. Na faapea mai Herbert Senior, lea sa nofo i Peretania ma na papatiso i le 1905: “Na matuā fenuminumiaʻi uso, ma e leʻi maua se taʻiala maʻoti pe e talafeagai ona avea se tasi ma fitafita, e faia isi auaunaga i le vaegaʻau.”
5. Na faapefea ona fetuunaʻi lo tatou malamalamaga i le Watchtower o Setema 1 i le 1915?
5 I le Watch Tower o Setema 1 i le 1915, na amata ai ona fetuunaʻi le malamalamaga e faatatau i lenei mataupu. Na faaopoopo mai le mekasini i se manatu na taʻua i le Studies in the Scriptures: “E matou te taumānatu po ua solia taʻiala a le Tusi Paia, pe a auai se tasi i le vaegaʻau e faia isi auaunaga.” Ae faapefea pe a faamataʻuina se Kerisiano ona o lona lē ofuina o se ofu fitafita, ma le lē faia foʻi o auaunaga i le vaegaʻau? Na taʻua i le mekasini: ʻPe e lē sili atu le fasiotia o se tasi ona o lona faamaoni i le Perenise o le Filemu, nai lo o le fasiotia a o galue mo tupu o le lalolagi, lea e feteenaʻi ma aʻoaʻoga a le Tupu Faalelagi? E sili atu iā i tatou le feoti ona o le faamaoni i lo tatou Tupu Faalelagi.’ E ui i lenā faamatalaga malosi, ae na taʻua atili i le lomiga: “E matou te lē o faamalosia le faia o lenei vala, ae ua na o se fesili faatupu manatu.”
6. O le ā e tatou te aʻoaʻoina mai i le faaaʻoaʻoga a le uso o Herbert Senior?
6 E iai nisi uso na iloa e lē tatau ona auai i vaegaʻau, ma na latou lotomalilie e fesagaʻia āuga e oo i ai. Na faapea mai Herbert Senior: “E leai se eseesega iā te aʻu o le laʻuina i lalo o pusa pulufana mai i le vaa [o se auaunaga e lē fasiotia ai se tasi], ma le utuina o pulufana i totonu o meatau.” (Luka 16:10) Na faafalepuipui le uso o Herbert ona o lona lē auai i vaegaʻau. Na aofia o ia ma isi uso e toʻafā i se vaega o tagata e toʻa 16, mai i isi tapuaʻiga e leʻi auai i vaegaʻau ona sa feteenaʻi ma o latou lotofuatiaifo. Na lokaina i latou i le falepuipui o Richmond i Peretania, lea na taʻua ai lenā vaega o le Richmond 16. I se tasi taimi, na ave ai i latou ma isi tagata i le vaega tonu sa faia ai le taua i Falani. Ae ina ua oo atu i inā, na suia lo latou faasalaga o le a tafana i latou. Peitaʻi, e leʻi tupu lenā mea, ae na toe faafalepuipui i latou mo le sefulu tausaga.
7. E oo ane i le Taua Lona Lua a le Lalolagi, o le ā ua malamalama i ai tagata o le Atua?
7 E oo ane i le Taua Lona Lua a le Lalolagi, ua malamalama tagata o Ieova i le uiga o le solitū, ma mea e aofia ai i le mulimuli i le faaaʻoaʻoga a Iesu. (Mata. 26:51-53; Ioa. 17:14-16; 1 Pete. 2:21) O se faaaʻoaʻoga, i le Watchtower o Novema 1 i le 1939, sa iai le mataupu na faamatuaina “Solitū.” Na taʻua i lenā mataupu: “E lē tatau ona faia se sao o tagata o Ieova i taua a le lalolagi.” Na faapea mai Simon Kraker lea na galue mulimuli ane i le ofisa ulu i Brooklyn e faatatau i lenā mataupu: ʻE tatau i tagata o le Atua ona tausia le filemu ma tagata uma, e tusa lava pe e foliga mai o le a tupu se taua.’ Na fetaui lelei le taimi na aumaia ai lenā meaʻai faaleagaga, ma na fesoasoani e sauniunia ai tagata o le Atua e faaalia le faamaoni i le Malo.
Faamataʻuina e le “Vaitafe” o Teteega
8, 9. Na faapefea ona faataunuu le valoaga a le aposetolo o Ioane?
8 Na valoia e Ioane pe a māeʻa ona faavae le Malo i le 1914, o le a taumafai le tarako, po o Satani le Tiapolo e tafiesea tagatānuu o le Malo, e ala i le luai ese o se vaitafe faafaatusa mai i lona gutu. * (Faitau le Faaaliga 12:9, 15.) Na faapefea ona faataunuuina le valoaga a Ioane? Talu mai vaitausaga o le 1920, na matuā faateteleina ai osofaʻiga i tagata o le Atua. A o faagasolo le Taua Lona Lua a le Lalolagi, na faafalepuipui ai le uso o Simon ona o lona faamaoni i le Malo, e pei o isi uso i Amerika i Mātū. I le taimi o le taua, na faia aʻe i Molimau a Ieova le silia i le lua vaetolu o ē na lokaina i falepuipui a le malo i le Iunaite Setete, ona o lo latou lē auai i vaegaʻau.
9 Na taumafai Satani ma ana vaega e aveesea le faamaoni o tagatānuu o le Malo, e tusa lava po o fea e latou te nonofo ai. Na tutū o tatou uso i luma o faamasinoga ma komiti o palola i Aferika, Europa ma le Iunaite Setete. O lo latou maumauaʻi e faaalia le solitū, na faafalepuipuiina, sasaina, ma oo ai aafiaga tumau i o latou tino. I Siamani, e tele omiga na fesagaʻia e tagata o le Atua ona o le lē fāʻalo iā Hitila, pe auai foʻi i vaegaʻau. E pe ā ma le 6,000 i latou na taofia i nofoaga o faasalaga i vaitaimi o le ʻau Nasi, ma e silia i le 1,600 Molimau a Ieova mai i Siamani ma isi atunuu na fasiotia e o latou fili. E ui i lea, e lē tumau ai ona faaleagaina e Satani tagata o le Atua.—Mare. 8:34, 35.
Ua Folo e le “Laueleele” le “Vai”
10. O le ā ua faaāta mai e le “laueleele,” ma na faapefea ona latou puipuia tagata o le Atua?
10 Na valoia e Ioane o le a foloina e le “laueleele,” po o mea o loo faia aʻe ai lenei faiga o mea, le “vai” o sauāga, ma maua ai e tagata o le Atua le fesoasoani. I le taimi na māeʻa ai le Taua Lona Lua a le Lalolagi, e tele taimi na puipuia ai e le “laueleele” tagatānuu faamaoni o le Malo. (Faitau le Faaaliga 12:16.) O se faaaʻoaʻoga, na puipuia e le tele o faamasinoga aiā a Molimau a Ieova ona o lo latou lē auai i vaegaʻau, po o ni sauniga faalemalo. Muamua, seʻi o tatou iloiloina nisi o manumalo faafaamasinoga na fesoasoani ai Ieova i ona tagata, ona o lo latou lē auai i vaegaʻau.—Sala. 68:20.
11, 12. O ā mataupu na fesagaʻia e uso o Sicurella ma Thlimmenos, ma o ā iʻuga na oo i ai?
11 Iunaite Setete. Sa tausia aʻe Anthony Sicurella e ni mātua Molimau a Ieova, ma na ia papatiso i le 15 o ona tausaga. Ae ina ua 21 ona tausaga, sa lesitalaina ai o ia i le vaegaʻau o se faifeʻau. I le 1950 ina ua mavae le lua tausaga, sa ia talosaga e lē auai i le vaegaʻau ona o lona lotofuatiaifo. Peitaʻi, e leʻi talia e le Matagaluega o Faamasinoga lana talosaga. Ae ina ua valaauina lenei mataupu i le Faamasinoga Maualuga, na latou lagolagoina le uso o Anthony. Na matuā fesoasoani lenei faaiʻuga i isi tagatānuu, na filifili e lē auai i vaegaʻau ona o o latou lotofuatiaifo.
12 Eleni. I le 1983, sa taofia ai Iakovos Thlimmenos i lona lē usitaʻia o le faatonuga e ofuina le ofu fitafita, ma faafalepuipui ai. I le taimi na toe tatala ai o ia, na ia talosaga ai e fia avea o ia ma suʻetusi. Peitaʻi, e leʻi taliaina lana talosaga ona ua faamauina o ia o se tagata solitulafono. O lea, sa ia ave ai lana mataupu i le faamasinoga. Peitaʻi, e leʻi manuia lana mataupu i faamasinoga a Eleni, o lea na ia talosaga ai i le Faamasinoga o Aiā Tatau i Europa (ECHR). I le 2000, na lagolagoina ai lo tatou uso e le Vaega Maualuga o le ECHR lea na faia aʻe i faamasino e 17, ma na fesoasoani foʻi lenei faaiʻuga i isi mataupu e fesootaʻi atu i le faailoga tagata. A o leʻi faia lenei faaiʻuga, e silia i le 3,500 uso i Eleni ua faamauina o ni tagata solitulafono, talu ai le faafalepuipui o i latou ona o le solitū. Ae ina ua māeʻa lenei faaiʻuga, na pāsia ai loa e Eleni se tulafono e aveesea ai faamaumauga faasolitulafono na aafia ai uso. Peitaʻi, i nai tausaga na muamua atu, na pasia ai se tulafono e maua ai e tagatānuu o Eleni le aiā e filifilia ai isi auaunaga mo le lautele e ese mai i le vaegaʻau. Na toe faamaonia lenā tulafono ina ua toe teuteu Faiga Faavae a le malo o Eleni.
13, 14. O ā lesona e tatou te aʻoaʻoina mai i mataupu na aafia ai Ivailo Stefanov ma Vahan Bayatyan?
13 Bulgaria. I le 1994, na faamalosia ai Ivailo Stefanov e auai i le vaegaʻau ina ua 19 ona tausaga. Sa ia teena le auai i le vaegaʻau, pe faia foʻi nisi auaunaga i le vaegaʻau e ʻalofia ai le auai i le taua. Na faafalepuipuiina o ia mo le 18 masina. Peitaʻi sa ia talosaga e toe iloilo le faaiʻuga, talu ai sa ia lē auai i le vaegaʻau ona e feteenaʻi ma lona lotofuatiaifo. O lea, na tuuina atu loa lana mataupu i le ECHR. Ae a o leʻi iloiloina le mataupu i le 2001, na toe faia se faaleleiga i le va o le uso o Ivailo ma le faigāmalo. E lē gata na faasaʻolotoina e le faigāmalo le uso o Ivailo, ae faapea foʻi isi tagata Bulgaria na lotomalilie e galulue i isi auaunaga mo le lautele e ese mai i le vaegaʻau. *
14 Armenia. O le 2001 na tatau ai ona auai Vahan Bayatyan i le vaegaʻau e tusa ai ma le tulafono. * Peitaʻi, e leʻi auai o ia ona sa feteenaʻi ma lona lotofuatiaifo. Sa ia faiaʻina foʻi i talosaga toe iloilo sa faia i le faamasinoga. Iā Setema i le 2002, na faafalepuipui ai o ia mo le lua ma le ʻafa tausaga. Peitaʻi, sa tatalaina o ia ina ua mavae le sefulu ma le ʻafa masina. Na ia faia se talosaga toe iloilo mo lana mataupu i le ECHR. Peitaʻi, iā Oketopa 27 i le 2009, na ia faiaʻina ai foʻi i lenā talosaga toe iloilo. E foliga mai sa avea lenei faaiʻuga o se toʻilalo mo uso i Armenia. Peitaʻi, na toe iloilo e le Vaega Maualuga o le ECHR le mataupu, ma iā Iulai 7 i le 2011, na latou lagolagoina ai Vahan Bayatyan. O le taimi muamua lea, ua amanaʻia ai e le ECHR le lē auai o se tagata i le vaegaʻau pe a feteenaʻi ma lona lotofuatiaifo, ona o talitonuga faaletapuaʻiga, lea e puipuia i lalo o le saʻolotoga e faaali ai manatu ma tapuaʻiga. O lenei faaiʻuga e lē gata na puipuia ai aiā a Molimau a Ieova, ae faapea foʻi aiā a le faitau miliona o tagata i Europa. *
Le Lē Auai i Faiga Faalotonuu
15. Aiseā e lē auai ai tagata o Ieova i faiga faalotonuu?
15 E faamaoni tagatānuu i le Malo, e ala i le lē auai i vaegaʻau faapea faiga faalotonuu. Na matuā aafia le lalolagi i le uiga lotonuu talu mai le Taua Lona Lua a le Lalolagi. O le tele o atunuu e faatalitalia o latou tagatānuu e faaalia le faaaloalo e ala i le usuina o le vii o le fuʻa, pe fāʻalo foʻi i ai. Peitaʻi, e tatou te tuutoina atu atoatoa iā Ieova. (Eso. 20:4, 5) O le iʻuga, ua tatou fesagaʻia ai le tele o sauāga. E ui i lea, ua faaaogā e Ieova le “laueleele” e faalēaogāina na taumafaiga. Seʻi o tatou iloiloina nisi o manumalo sa saunia mai e Ieova mo i tatou e ala mai iā Iesu.—Sala. 3:8.
16, 17. O le ā le mataupu na fesagaʻia e Lillian ma William Gobitas, ma o le ā e tatou te aʻoaʻoina mai ai?
16 Iunaite Setete. I le 1940, e toʻavalu faamasino i le Faamasinoga Maualuga na lagolagoina le itu a le Aʻoga Faaitumalo o Minersville, ae toʻatasi le faamasino na lagolagoina le itu a Gobitis. Na mananaʻo Lillian Gobitas (12 tausaga), * ma lona tuagane o William (10 tausaga) e tumau faamaoni iā Ieova, o le māfuaaga lea na la lē fāʻalo ai i le fuʻa. O le iʻuga, sa tutuli i laʻua mai i le aʻoga. Sa oo lenei mataupu i le Faamasinoga Maualuga, ma na lagolagoina e le faamasinoga le faaiʻuga a le aʻoga, ona e ōgatusa ma faiga faavae a le malo, ma e maua ai le “autasi o le atunuu.” O lenei faaiʻuga na faateteleina ai sauāga. E toʻatele fanau a Molimau a Ieova na tutuli mai i le aʻoga, sa faamālōlō foʻi isi mai i galuega, ma na fesagaʻia e isi sauāga ogaoga mai i tagata tetee. Ua taʻua i le tusi The Lustre of Our Country, o le “sauāina o Molimau a Ieova mai le 1941 e oo i le 1943, o le sauāga sili lea ona mataʻutia o lotu i Amerika i le senituri lona lua sefulu.”
17 E leʻi umi se taimi na manumalo ai fili o le Atua. I le 1943, na iloilo ai i le Faamasinoga Maualuga se mataupu e taitutusa ma le mataupu a le aiga o Gobitis. O le mataupu lenei i le va o West Virginia State Board of Education ma Barnette. Peitaʻi, na lagolagoina e le Faamasinoga Maualuga le itu a Molimau a Ieova i le mataupu lenei. O le taimi muamua lea ua vave ai ona faia e le Faamasinoga se faaiʻuga, e matuā ese mai lava i le faaiʻuga sa faia i se isi mataupu faapenei. O lenei faaiʻuga, na faaitiitia ai sauāga na fesagaʻia e tagata o Ieova i le Iunaite Setete. E lē gata i lea, na matuā faamalosia ai foʻi aiā tatau a tagatānuu uma o le Iunaite Setete.
18, 19. O le ā na fesoasoani iā Pablo Barros, ma e faapefea ona tatou mulimuli i lana faaaʻoaʻoga?
18 Anitenitina. Na tutuli Pablo (8 tausaga) ma Hugo Barros (7 tausaga) mai le aʻoga i le 1976, ona o le lē faia o so la sao i le sisiina o le fuʻa. I se tasi taimi, na tūlei e le pule aʻoga Pablo, ma tā lona ulu. Sa ia faanonofo foʻi Pablo ma lona uso mo se itula ina ua tuua le aʻoga, ae taumafai e faamalosia i laʻua e fāʻalo i le fuʻa. Na faapea mai Pablo: “Pe ana leai le fesoasoani a Ieova, e lē mafai ona ou onosaia omiga ma tumau faamaoni.”
19 I le taimi na ave ai le mataupu i le faamasinoga maualalo, na lagolagoina e le faamasinoga le faaiʻuga a le aʻoga e faamālōlō Pablo ma lona uso mai le aʻoga. Peitaʻi na toe iloilo lenei mataupu i le Faamasinoga Maualuga i Anitenitina. O lea, i le 1979 na suia ai e le Faamasinoga le faaiʻuga ma faailoa mai: “O lenei faasalaga [tutuli o tamaiti mai le aʻoga], sa aveesea ai le aiā e aʻoaʻoina ai i laʻua e tusa ai ma faiga faavae a le malo (Puipui 14), ma le tiute o le malo e faamautinoa e maua e tagata aʻoaʻoga amata (Puipui 5).” Na matuā aogā lenei faaiʻuga i le pe ā ma le 1,000 fanau a Molimau a Ieova. Na lē toe tutuliina fanau a nisi o Molimau a Ieova mai i aʻoga, peitaʻi o nisi tamaiti e pei o Pablo ma Hugo na toe auai i aʻoga sa iai muamua.
20, 21. E faapefea i le mataupu na aafia ai Roel ma Emily Embralinag ona faamalosia ai lou faatuatua?
20 Filipaina. I le 1990, na tutuli ai Roel Embralinag, * (9 tausaga) ma lona tuafafine o Emily (10 tausaga) mai le aʻoga, faatasi ma le pe ā ma le 66 isi tamaiti Molimau a Ieova, ona o le lē fāʻalo i le fuʻa. Na taumafai lo la tamā o Leonardo e soālaupule le mataupu ma i latou e vaaia le aʻoga, peitaʻi e leʻi taulau manuia. Na faasolo ina leaga le tulaga o mea, o lea na faaulu ai se tagi a Leonardo i le Faamasinoga Maualuga. E lē tagolima le uso, ma e leai foʻi sa latou lōia. Ae na tatalo faatauanau le aiga mo le fesoasoani a Ieova. Sa ulagia ma sauāina le fanau a Leonardo, ma sa mafaufau foʻi le uso o le a faiaʻina i le mataupu, ona e leʻi aʻoaʻoina o ia i mataupu faaletulafono.
21 A o faagasolo taimi, na iʻu ina avea Felino Ganal ma lōia a le aiga, ma sa ia faigaluega muamua i se tasi o ofisa lōia iloga i le atunuu. I le taimi na fai ai lenei mataupu, ua lē toe faigaluega Felino i le ofisa lōia, ma ua avea o ia o se Molimau a Ieova. Na lagolagoina e le Faamasinoga le itu a Molimau a Ieova, ma faalēaogāina ai le faaiʻuga sa faamālōlō ai tamaiti mai i le aʻoga. Pagā se toʻilalopopo mo i latou na taumafai e luʻia le faamaoni o tagata o le Atua!
Solitū ua Maua ai le Autasi
22, 23. (a) Aiseā ua tatou manumalo ai i le tele o faamasinoga? (e) O le ā ua faamaonia i lo tatou autasi o se ʻauuso i le lalolagi aoao?
22 Aiseā ua manumalo ai tagata o Ieova i le tele o nei faamasinoga? E leai sa tatou vaega i faiga faapolotiki. Peitaʻi, i le tele o atunuu ma faamasinoga, ua puipuia e le tele o faamasino i tatou mai i tagata tetee, ma ua telē le aogā o nei faaiʻuga i isi faamasinoga. E mautinoa o le fesoasoani a Iesu ua tatou manumalo ai. (Faitau le Faaaliga 6:2.) Aiseā e tatou te finauina ai nei mataupu i le faamasinoga? E tatou te lē mananaʻo e suia tulafono a atunuu. Nai lo o lea, e tatou te naunau e faamautinoa e faaauau pea la tatou auaunaga i lo tatou Tupu o Iesu Keriso, e aunoa ma le faalavelavea.—Galu. 4:29.
23 E ui i le fevaevaeaʻi o faiga faapolotiki ma le feʻainaʻi o le lalolagi, ae o loo faaauau pea ona faamanuia e le Tupu o Iesu Keriso ona soo, ina ia tumau lo latou solitū. E leʻi taulau Satani e faatoʻilalo i tatou ma lepetia lo tatou autasi. Ua aoaoina e le Malo le faitau miliona ua lē o ʻtoe aʻoaʻo i taua.’ O lo tatou autasi o se ʻauuso i le lalolagi aoao, ua faamaonia ai ua pule le Malo o le Atua.—Isa. 2:4.
^ pala. 4 O le lomiga lona ono lenei na taʻua foʻi o le The New Creation. Mulimuli ane, na taʻua lomiga o le Millennial Dawn o le Studies in the Scriptures.
^ pala. 8 Mo nisi faamatalaga e faatatau i lenei valoaga, tagaʻi i le tusi Faaaliga—Ua Latalata Lona Tumutumuga Matagofie!, mataupu e 27, itulau e 184-186.
^ pala. 13 O lenei faaiʻuga na tuuina atu ai e le faigāmalo a Bulgaria le avanoa i so o se tasi e filifilia ai auaunaga mo le lautele e fia galulue ai, pe afai e lē auai i le vaegaʻau ona e feteenaʻi ma o latou lotofuatiaifo.
^ pala. 14 Tagaʻi i the article “Lagolago e le Faamasinoga i Europa Aiā a Tagata,” in Le Olomatamata o Novema 1, 2012 lea o loo faamatalaina ai lenei tala atoa.
^ pala. 14 E 20 tausaga na faafalepuipui ai e le malo o Armenia, le silia i le 450 talavou Molimau a Ieova. Iā Novema 2013, na faasaʻolotoina ai se vaega mulimuli o nei talavou.
^ pala. 16 Sa sesē le sipelaina o le igoa o le aiga i faamaumauga a le faamasinoga.
^ pala. 20 Na sesē le sipelaina o le igoa o le aiga i faamaumauga a le faamasinoga (Ebralinag).


text:
Vaega 10
1–26, Ua faaoso e Satani tagata amioleaga e tetee i le galuega a le Alii; 27–33, Ua saili o ia e faaumatia agaga o tagata; 34–52, Ua faamoemoe le talalelei ia oo atu i sa Lamanā ma atunuu uma e ala i le Tusi a Mamona; 53–63, O le a faatu e le Alii lana Ekalesia ma lana talalelei i totonu o tagata; 64–70, O le a ia faapotopotoina e e salamo i totonu o lana Ekalesia ma o le a ia laveaiina e e usiusitai.
1 O Lenei, faauta, Ou te fai atu ia te oe, ona ua e tuu atu i lima o se atagata amioleaga tusitusiga na tuu atu ia te oe le mana e faaliliu ai e ala i le eUrima ma le Tumena, o lea ua leiloa ai ia te oe.
2 Ma sa toesea foi lau meaalofa i lea lava taimi, ma sa oo ina faapouliuligia lou amafaufau.
3 E ui i lea, ua atoefuatai atu nei ia te oe; o lea, vaai ia e faamaoni ma faaauau pea i le faamaeaina o le toega o le galuega o le faaliliuga e pei ona e amata mai.
4 Aua le momoʼe atelevave atu pe galue sili atu nai lo le emalosi ua ia te oe ma ala ua tuu atu e mafai ai ona e faaliliu; ae ia e ifiliga e oo i le iuga.
5 aTatalo e lē aunoa, ina ia mafai ona e sau ai o lē ua manumalo; ioe, ina ia mafai ona e manumalo ia Satani, ma ina ia e sao ese mai lima o auauna a Satani ua sapasapaia lana galuega.
6 Faauta, sa latou saili e afaaumatia oe; ioe, e oo lava i le etagata o lē na e faatuatuaina na saili e faaumatia oe.
7 Ma o le pogai lenei na Ou fai atu ai o ia o se tagata amioleaga, ona sa saili o ia e aveese mea na faatuatua atu ia te oe; ma sa saili foi o ia e lepeti lau meaalofa.
8 Ma ona ua e tuu atu tusitusiga i ona lima, faauta, ua ave i latou e tagata amioleaga mai ia te oe.
9 O lea, ua e tuu atu i latou, ioe, ia mea ua paia, i e amioleaga.
10 Ma, faauta, ua tuu e aSatani i o latou loto e sui upu na e faia ia tusia, po o ia na e faaliliuina, ia ua o ese atu i fafo mai ou lima.
11 Ma faauta, Ou te fai atu ia te oe, ona ua latou suia upu, ua ese lo latou faitauina mai na na e faaliliuina ma faia ia tusia;
12 Ma, o le ala lenei, ua saili ai le tiapolo e tatao ai se fuafuaga poto, e mafai ai ona ia faaumatia lenei galuega;
13 Ona ua ia tuu i o latou loto ia faia lenei mea, ina ia mafai, i le pepelo, ona latou fai mai ua latou amaua oe i upu na e faatagā faaliliuina.
14 E moni, Ou te fai atu ia te oe, Ou te lē tuu atu ia faataunuu e Satani lana fuafuaga leaga i lenei mea.
15 Aua faauta, ua tuu e ia i o latou loto e uunai oe ia e tofotofo i le Alii lou Atua, i le ole atu lea ia toe faaliliu ia upu.
16 Ma, faauta, ona latou fai ane lea ma mafaufau i o latou loto—O le a tatou vaai pe na tuu mai e le Atua ia te ia le mana e faaliliu ai; afai na faapea, o le a ia toe tuu mai ia te ia le mana;
17 Ma afai e toe tuu mai e le Atua ia te ia le mana, pe afai e toe faaliliu o ia, po o, i ni isi upu, afai na te aumai upu lava ia e tasi, faauta, ua i ai ia te i tatou ia lava upu e tasi, ma ua tatou suia i latou;
18 O lea o le a lē tutusa i latou, ma o le a tatou fai atu ai ua pepelo o ia i ana upu, ma ua lē o ia te ia se meaalofa, ma ua lē o ia te ia se mana;
19 O lea o le a tatou faaumatia ai o ia, ma le galuega foi; ma o le a tatou faia lenei mea ina ia tatou lē maasiasi i le iuga, ma ina ia tatou maua viiga a le lalolagi.
20 E moni, e moni, Ou te fai atu ia te oe, ua i ai ia Satani se uu malosi i o latou loto; ua ia afaaoso aʼe i latou i le eamioletonu e faasaga i mea ua lelei;
21 Ma ua aeleelea o latou loto, ma tumu i le eamioleaga ma mea inosia; ma ua latou ifiafia i le opouliuli nai lo le malamalama, ona ua leaga a latou umea e fai; o lea latou te lē ole mai ai ia te aʼu.
22 Ua faaoso aʼe i latou e aSatani, ina ia mafai ona ia etaitai atu o latou agaga i le faafanoga.
23 Ma ua faapea ona ia tatao o se fuafuaga poto, i le manatu e faaumatia ai le galuega a le Atua; ae o le a Ou manaomia lenei mea mai o latou lima, ma o le a liliu i lo latou maasiasi ma tausalaga i le aso o le afaamasinoga.
24 Ioe, ua ia faaoso aʼe o latou loto ia feitai e faasaga i lenei galuega.
25 Ioe, ua ia fai atu ia te i latou: Ia taufaasese ma lamalama e puʼe, ina ia mafai ona outou lepeti; faauta, ua lē o se mea e leaga lenei mea. Ma ua faapea ona ia faasee o i latou, ma fai atu ia te i latou e lē o se agasala le apepelo ina ia latou maua ai se tagata i se pepelo, ina ia mafai ona latou faaumatia o ia.
26 Ma ua faapea ona ia faasee o i latou, ma ataitai ai i latou seia oo ina tosoina e ia o latou agaga i lalo i eseoli; ma ua faapea ona ia faia ia te i latou, ia maua ai i latou lava i la latou lava imailei.
27 Ma ua faapea ona alu o ia i luga ma lalo, ai lea mea ma lea mea i le lalolagi, e saili e efaaumatia agaga o tagata.
28 E moni, e moni, Ou te fai atu ia te oe, oi talofa ia te ia o lē e pepelo e afaasese atu ai ona ua manatu o ia ua pepelo se tasi tagata e faasese mai ai, ona o tagata faapea e lē sao mai le efaamasinotonu o le Atua.
29 O lenei, faauta, ua latou suia nei upu, ona ua fai atu Satani ia te i latou: Ua ia faaseseina outou—ma ua faapea ona ia faasee ese o i latou ia fai le amioletonu, e faaoso ai oe ia e afaaosooso i le Alii lou Atua.
30 Faauta, Ou te fai atu ia te oe, aua e te toe faaliliuina upu na ua o atu i fafo mai ou lima;
31 Aua, faauta, o le a latou lē faataunuuina a latou fuafuaga leaga i le pepelo e faasaga i upu na. Aua, faauta, afai e te aumai ia lava upu e tasi, o le a latou fai mai ua e pepelo ma ua e faatagā faaliliuina, ae ua e toe tetee ia te oe lava.
32 Ma, faauta, o le a latou faasalalauina lenei mea, ma o le a faamaaa e Satani loto o tagata e faaoso ai i latou ia feitai faasaga mai ia te oe, o le a latou lē talitonu ai i aʼu upu.
33 Ua faapea ona manatu o aSatani e faatoilalo lau molimau i lenei tupulaga, ina ia lē mafai ona sau ai i luma le galuega i le tupulaga lenei.
34 Ae faauta, o le poto lenei, ma ona ua Ou faaali atu ia te oe le apoto, ma tuu atu ia te oe poloaiga e faatatau i nei mea, le mea e tatau ona e faia, aua le faaalia atu lenei mea i le lalolagi, seia maea ona e faataunuu o le galuega o le faaliliuga.
35 Aua e te ofo ina ua Ou fai atu ia te oe: O le poto lenei, aua le faaalia atu lenei mea i le lalolagi—ona sa Ou fai atu, aua le faaalia atu lenei mea i le lalolagi, ina ia faasaoina ai oe.
36 Faauta, Ou te lē o fai atu aua e te faaalia atu lenei mea i e ua amiotonu;
37 Ae ona e lē mafai ona e iloa i taimi uma e ua aamiotonu, pe ona e lē mafai ona e iloa e ua amioleaga mai e ua amiotonu i taimi uma, o lea ua Ou fai atu ai ia te oe, ia taofi lou efilemu seia Ou vaai ua tatau ai ona faailoa atu o mea uma i le lalolagi e faatatau i le mataupu.
38 Ma o lenei, e moni Ou te fai atu ia te oe, o se tala o amea na na e tusia, ia ua o ese atu i fafo mai ou lima, ua togitogia i luga o epapatusi a Nifae;
39 Ioe, ma e te manatua na fai mai i tusitusiga na, e i ai se tala faapitoa tele atu e uiga i ia mea, ua tuuina mai i luga o papatusi a Nifae.
40 Ma o lenei, ona o le tala ua togitogia i luga o papatusi a Nifae ua faapitoa tele atu e uiga i mea ia o le a Ou aumai, e tusa ai ma loʼu poto, i le malamalama o tagata i lenei tala—
41 O lea, ia e faaliliu ai togitogiga ua i ai i luga o apapatusi a Nifae, i lalo seia e oo atu lava i le nofoaiga a le tupu o Peniamina, pe seia e oo atu i mea ia na e faaliliuina, ia na e taofia;
42 Ma faauta, ia e lomia ia mea o se talafaamaumau a Nifae; ma o le a faapea ona Ou faafemēmēaʼi ai o i latou o e ua suia aʼu upu.
43 O le a Ou lē tuua ia latou faaumatia laʼu galuega; ioe, o le a Ou faaali atu ia te i latou e sili atu loʼu poto nai lo le faitogafiti-poto o le tiapolo.
44 Faauta, ua latou maua nao se vaega, po o se otootoga o le tala a Nifae.
45 Faauta, e tele mea ua togitogia i luga o papatusi a Nifae ua tuuina mai ai ni vaaiga tetele atu e uiga i laʼu talalelei; o lea, o le poto ua ia te aʼu ua tatau ai ona e faaliliu o le vaega muamua lenei o togitogiga a Nifae, ma auina atu i le galuega lenei.
46 Ma, faauta, o le vaega atoa o totoe o lenei agaluega o loo i ai vaega uma na o laʼu etalalelei na imananao i ai aʼu perofeta paia, ioe, ma oʼu soo foi, ia latou talosaga, ia oo mai i lenei nuu.
47 Ma sa Ou fai atu ia te i latou, o le a atuu atu ia te i latou lena mea e tusa ma lo latou efaatuatua ia latou talosaga;
48 Ioe, ma o lo latou faatuatua lenei—ia oo atu i o latou uso o asa Lamanā, ma i latou uma foi o e ua avea ma sa Lamanā ona o a latou faatuiesega, laʼu talalelei lea na Ou tuu atu ia te i latou ia latou talai atu.
49 O lenei, ua lē ona pau lea—o lo latou faatuatua ia latou talosaga o lenei, ia faailoa atu foi lenei talalelei, pe afai o le a mafai ona maua e isi atunuu lenei laueleele;
50 Ma sa faapea ona latou tuu ai o se faamanuiaga i luga o lenei laueleele ia latou talosaga, ia mafai e soo se tasi e talitonu i lenei talalelei i lenei laueleele ona maua le ola e faavavau;
51 Ioe, ina ia saoloto i tagata uma o soo se atunuu, ituaiga, gagana, po o se nuu po o ai lava i latou.
52 Ma o lenei, faauta, e tusa ma lo latou faatuatua ia latou talosaga o le a Ou aumai ai le vaega lenei o laʼu talalelei i le malamalama o oʼu tagata. Faauta, Ou te lē aumaia e faaumatia ai mea ua latou maua, ae e ati aʼe ai i luga.
53 Ma o le pogai lenei na Ou fai atu ai: Afai e lē faamaaaina e lenei tupulaga o latou loto, o le a Ou faatuina laʼu ekalesia i totonu o i latou.
54 O lenei ua Ou lē fai atu lenei mea e faaumatia ai laʼu ekalesia, ae ua Ou fai atu lenei mea e ati aʼe ai i luga laʼu ekalesia;
55 O lea, ai se tasi ua auai i laʼu ekalesia, e lē tatau ona amataʼu, ona o i latou ia o le a emautofi i le imalo o le lagi.
56 Ae o i latou o e e lē amatatau mai ia te aʼu, pe tausi i aʼu poloaiga, ae ua latou atiaʼe eekalesia ia te i latou lava e maua ai le iʼoa, ioe, o i latou uma o e e fai amioleaga ma latou atiaʼe le malo o le tiapolo—ioe, e moni, e moni, Ou te fai atu ia te oe, o i latou ia o le a Ou faalavelaveaina, ma faia ia tetete ma luluina e oo i le totonugalemu.
57 Faauta, o Aʼu o Iesu Keriso, le aAtalii o le Atua. Sa Ou sau i oʼu lava, ae sa lē talia aʼu e oʼu lava.
58 O Aʼu o le amalamalama ua susulu i le pouliuli, ae ua lē malamalama i ai le pouliuli.
59 O Aʼu o lē na fai atu—i oʼu soo—Ua ia te Aʼu aisi emamoe ua lē o i ai i lenei lotoa, ma e toatele e sa i ai sa lē imalamalama mai ia te aʼu.
60 Ma o le a Ou faaali atu i lenei nuu sa i ai ia te aʼu ni isi mamoe, ma o i latou ia o se lala o le aaiga o Iakopo;
61 Ma o le a Ou aumai i le malamalama a latou galuega ofoofogia sa latou faia i loʼu igoa;
62 Ioe, ma o le a Ou aumai foi i le malamalama laʼu talalelei sa aoao atu ia te i latou, ma, faauta, o le a latou lē faafitia mea ua uma ona e maua, ae o le a latou atiaʼe i luga, ma o le a latou aumai i le malamalama matautu moni o laʼu amataupu faavae, ioe, ma le mataupu faavae lea e tasi ua ia te aʼu.
63 Ma Ou te faia lenei mea ina ia mafai ona Ou faatuina o laʼu talalelei, ina ia mafai ona lē i ai o ni finauga e tele; ioe, ua faaoso e aSatani loto o tagata i efinauga e uiga i matautu o laʼu mataupu faavae; ma ua latou sese i ia mea, ona ua latou ifaauiga ese tusitusiga paia ma lē malamalama ia te i latou.
64 O lea, o le a Ou fofola atu ai ia te i latou le mealilo tele lenei;
65 Aua, faauta, o le a Ou afaapotopotoina i latou e pei ona ofaofatai e se matuamoa lana toloai i lalo o ona apaau, pe afai latou te lē faamaaa o latou loto;
66 Ioe, afai latou te fia o mai, e mafai ona latou o mai, ma taumamafa fua i le avai o le ola.
67 Faauta, o laʼu mataupu faavae lenei—ai se e salamo ma asau ia te aʼu, o ia lava lea o laʼu eekalesia.
68 Ai se na te atalai atu se mea e tele atu pe itiiti mai i lo lenei, o ia lava lea ua lē o se a aʼu, ae ua etetee ia te aʼu; o lea, ua lē o ia o se o laʼu ekalesia.
69 Ma o lenei, faauta, ai se ua auai i laʼu ekalesia, ma tumau i laʼu ekalesia e oo i le gataaga, o ia lea o le a Ou faatuina i luga o laʼu apapa, ma o le a lē mafai e efaitotoa o seoli ona manumalo e faasaga ia te i latou.
70 Ma o lenei, ia manatua upu a ia o lē o le ola ma le amalamalama o le lalolagi, o lou Togiola, o lou eAlii ma lou Atua. Amene.